97 peratus ahli kabinet PN isytihar harta

KUALA LUMPUR: Tan Sri Muhyiddin Yassin semalam memaklumkan 97 peratus  ahli kabinet Perikatan Nasional (PN) telah membuat pengisytiharan harta masing-masing setakat ini.

Perdana Menteri berkata, mereka telah diberi tempoh selama tiga bulan untuk berbuat demikian selepas mesyuarat sulung kabinet pada 10 Mac lepas.

“Masa yang telah diberikan bagi saya mencukupi. Setakat ini, daripada senarai kabinet, 97 peratus telah pun menyerahkan, ada lagi lima (ahli kabinet belum isytihar), lima ini saya tak payah sebut … saya akan ambil perhatian berat dan minta supaya perkara ini disegerakan, supaya ia akan disempurnakan

“Begitu juga di peringkat timbalan menteri-timbalan menteri dan ahli Parlimen di pihak kita,” katanya pada sesi Waktu Pertanyaan-Pertanyaan Menteri di persidangan Dewan Rakyat, di sini.

Muhyiddin berkata demikian semasa menjawab soalan tambahan Teo Nie Ching (PH-Kulai) yang ingin tahu perkembangan perkara itu  yang diisytiharkan sebagai satu komitmen kerajaan PN oleh Muhyiddin pada 11 Mac lepas.

Dalam perkembangan berkaitan, Muhyiddin yang juga Ahli Parlimen Pagoh, turut mengucapkan tahniah kepada ahli parlimen Pakatan Harapan (PH) yang telah menyelesaikan sepenuhnya pengisytiharan harta mereka.

Menjawab soalan tambahan Datuk Azizah Mohd Dun (Bersatu-Beaufort) yang ingin tahu perkembangan penggubalan Rang Undang-undang Pembiayaan Dana Politik, Muhyiddin berkata kerajaan masih menunggu laporan mengenainya daripada Jawatankuasa Kira-Kira Wang Negara (PAC) Parlimen.

Katanya, kerajaan mengambil maklum keperluan mewujudkan rang undang-undang itu yang secara amnya telah dinyatakan dalam Pelan Antirasuah Nasional (NACP), dan dasar tersebut telah dikemukakan kepada Jawatankuasa Pilihan Khas Menimbang Rang Undang-undang Parlimen pada 7 November lepas.

“PAC telah diminta menyediakan laporan berkaitan dasar sumbangan politik kepada kerajaan sebelum Mesyuarat Kedua Penggal Ketiga Parlimen Ke-14, namun setakat hari ini GIACC (Pusat Governans, Integriti dan Anti-Rasuah) sebagai penyelaras RUU (rang undang-undang) sumbangan politik ini masih belum terima apa-apa laporan daripada PAC.

“Saya kira PAC baharu sahaja dibentuk … mengambil kira keadaan semasa, PAC akan teruskan penyediaan laporan berkaitan dasar sumbangan politik ini dan akan kemukakan kepada kerajaan bila siap nanti,” katanya.

Menjawab soalan asal Azizah yang ingin tahu komitmen kerajaan dalam menangani isu integriti dan rasuah di dalam negara serta perkembangan status inisiatif di bawah NACP, Muhyiddin berkata sebanyak 28 inisiatif di bawah enam strategi telah dilaksanakan setakat Mei lepas.

Ini katanya merangkumi 13 inisiatif di bawah Tadbir Urus Politik; Pentadbiran Sektor Awam (4); Perolehan Awam; Perundangan (1); Penguatkuasaan Undang-undang (5); dan Tadbir Urus Korporat (dua inisiatif).

Bagi memastikan hasrat murni kerajaan dapat dilaksanakan secara tersusun dan berkesan, Perdana Menteri berkata peranan GIACC sebagai Sekretariat Jawatankuasa Khas Kabinet Mengenai Anti-Rasuah akan dikekalkan manakala Jawatankuasa Anti-Rasuah akan diteruskan bagi memastikan dasar yang dibuat tidak berkompromi terhadap kegiatan rasuah.

“Semua pendekatan dan usaha ke arah membanteras amalan rasuah dan salah guna kuasa akan diberikan penekanan kerajaan PN melalui dasar-dasar yang telah dipersetujui seperti yang dinyatakan dalam inisiatif NACP 2019 – 2023,” katanya.

Muhyiddin berkata, NACP digubal dengan mengambil kira piawaian antarabangsa berdasarkan laporan Pertubuhan Bangsa-Bangsa Bersatu (PBB) melalui Konvensyen PBB mengenai Rasuah, namun pada masa sama tidak mengabaikan piawaian dalam konteks amalan tempatan  yang lebih praktikal dan mampu mengatasi pencapaian berdasarkan piawaian antarabangsa.  – Bernama

See author's posts


Malaysia Airlines tambah frekuensi penerbangan menjelang PRU15

KUALA LUMPUR: Malaysia Airlines akan menambah frekuensi/kekerapan penerbangan dan menggunakan pesawat A330 berbadan lebar di beberapa laluan di Semenanjung, Sabah dan Sarawak bagi memastikan perjalanan yang lancar dan boleh dipercayai untuk pengundi menjelang Pilihan Raya Umum ke-15 (PRU15).

Dalam satu kenyataan hari ini, syarikat penerbangan itu berkata ia akan menambah penerbangan kepada 44 daripada 26, dan menaik taraf kepada 24 daripada 16 perkhidmatan domestik menggunakan pesawat A330.

Mereka yang pulang pada 19 Nov juga akan mendapat diskaun 20 peratus sehala, tambang termasuk semua bermula pada RM104 melalui kempen “Jom Balik Mengundi” syarikat penerbangan itu untuk tempahan yang dibuat sebelum 19 Nov, bagi  perjalanan dari 11 Nov hingga 27 Nov 2022.

Diskaun 20 peratus terpakai kepada semua kategori tambang, termasuk Lite, Basic dan Flex untuk Kelas Ekonomi serta Basic dan Flex untuk Kelas Perniagaan. Tempahan boleh dibuat di www.malaysiairlines.com.

Syarikat penerbangan itu turut menggalakkan pelajar berumur antara 18 dan 26 tahun untuk mendaftar sebagai ahli MHexplorer untuk menikmati faedah perjalanan sepanjang tahun, termasuk diskaun sehingga 30 peratus untuk penerbangan Malaysia Airlines dan Firefly, elaun tambahan bagasi sebanyak 10kg, satu pertukaran tarikh percuma dan lain-lain faedah.

Ketua Pegawai Eksekutif Kumpulan Malaysia Airlines Bhd Kapten Izham Ismail berkata tempahan Malaysia Airlines telah melonjak sebanyak tujuh peratus berbanding purata hariannya, dengan hampir 70,000 tempahan penumpang sejak pelancaran “Jom Balik Mengundi” pada 20 Okt.

Syarikat penerbangan itu telah meningkatkan kapasiti sebanyak 30 peratus ke destinasi domestik utama di Semenanjung Malaysia seperti Pulau Pinang dan Kota Bharu serta Sabah dan Sarawak, kata kenyataan itu.

— BERNAMA

See author's posts


Buko Pandan berkrim dan enak

KUCHING: Buko Pandan adalah sejenis makanan pencuci mulut sejuk di Filipina yang berkrim dan dipenuhi perisa pandan.

Ia diperbuat dengan pelbagai bahan seperti isi kelapa yang lembut dan manis, susu pekat manis, dan jeli pandan.

Tinjauan Utusan Sarawak di beberapa gerai menjual makanan manisan atau pencuci mulut di sekitar bandar raya Kuching ada kelihatan Buko Pandan yang menyerupai makanan di Filipina.

Pengusaha Buko Pandan Ash Natasha Lee, 27, berkata, beliau  memulakan perniagaan Buko Pandan ini sejak 2018.

“Alhamdulillah…sejak 2018 mendapat sambutan yang hebat daripada pelanggan kami sehingga kini.

“Rasa Buko Pandan yang dijual oleh saya mempunyai keistimewaannya tersendiri ‘authentic’. Tidak sama seperti rasa Buko Pandan yang lain,”katanya ketika ditemu bual Utusan Sarawak.

Tambah Ash, resepi Buko Pandan yang dihasilkan oleh beliau telah diolah mengikut cita rasa tersendiri.

“Buko Pandan kami dibuat secara segar dan tidak dibiarkan bermalaman di dalam peti sejuk. Jika hari ini nak membuat penghantaran jadi kami akan membuat hari ini juga.

“Ini kerana untuk mengekalkan kualiti Buko Pandan supaya pelanggan berasa puas hati membeli dan tidak sakit perut. InshaAllah….

“Selain dari menjual Buko Pandan saya juga ada membuka peluang untuk orang ramai yang nak mencari rezeki untuk menjadi ejen. Contohnya, menjual latok dan macam-macam lagi. Selain daripada itu, saya dan suami turut mempunyai syarikat produksi iaitu fotografi, videografi, korporat, MCP dan lain-lain,”ujarnya.

Jelasnya lagi, atas permintaan ramai dari peminat Buko Pandan by Natashannn’s, pihaknya akan membuka gerai di rumah sebagai permulaan.

“Harapan kami, orang ramai dapat menerima Buko Pandan by Natashannn’s ini dan melebarkan luas lagi perniagaan Buka Pandan ini untuk dikongsi dengan orang ramai yang turut berminat dalam perniagaan Buko Pandan.”

Oleh AZREEN KERIA

See author's posts


26 kanak-kanak maut kebakaran sekolah

NAIROBI: Sekurang-kurangnya 26 kanak-kanak terbunuh dalam kebakaran di sebuah sekolah di selatan Niger pada Isnin.

Menurut Agensi Anadolu, Datuk Bandar Maradi Chaibou Aboubacar yang mengesahkan kejadian itu kepada media tempatan berkata, berpuluh-puluh kanak-kanak yang melarikan diri daripada kebakaran itu melecur teruk dan sedang menerima rawatan.

Kebanyakan kanak-kanak yang meninggal dunia berumur lima hingga enam tahun.

Angin kencang dilapor menyemarakkan lagi kebakaran bilik darjah yang dibina menggunakan jerami dan kayu, dan pihak berkuasa keselamatan masih menyiasat bagaimana ia bermula.

Tiga bilik darjah sekolah itu musnah dalam kejadian itu.

Kebanyakan bilik darjah luar bandar di Niger diperbuat daripada kayu dan jerami, menyebabkannya mudah terbakar.

Radio Nagarta di Niger melaporkan angka kematian mungkin lebih tinggi daripada yang dilaporkan.

Pada April lalu, 20 kanak-kanak berusia antara tujuh hingga 13 tahun maut dalam kebakaran di sebuah sekolah rendah di pinggir ibu kota Niger Niamey.

Niger, yang mempunyai lebih 25 juta penduduk, adalah antara negara termiskin di dunia dan mempunyai kadar celik huruf terendah di Afrika, menurut data Pertubuhan Bangsa-Bangsa Bersatu (PBB).

Sekolah tidak mencukupi dan selalunya dibina daripada kayu, jerami dan kepingan besi. – Bernama

See author's posts


5 Menteri Sarawak dapatkan input kerajaan negeri

KUCHING: Lima Menteri Persekutuan dari Sarawak akan berjumpa dengan Premier Datuk Patinggi Tan Sri Abang Johari Tun Openg bagi mendapatkan pandangan mengenai perkara yang harus ditumpukan mereka untuk negeri ini.

Timbalan Perdana Menteri Dato Sri Fadillah Yusof berkata perjumpaan yang akan diadakan hari ini juga bertujuan untuk mereka memahami situasi terkini negeri itu.

Beliau yang ditugaskan untuk memfokuskan hal ehwal Sabah dan Sarawak akan membincangkan mengenai isu-isu berkaitan Perjanjian MA63 dengan Abang Johari.

Fadillah berkata beliau juga telah meminta Menteri di Jabatan Perdana Menteri (Sabah dan Sarawak) Datuk Armizan Mohd Ali supaya mendapatkan input daripada kerajaan Sabah mengenai perkara sama.

“Perkara-perkara berbangkit (mengenai MA63) yang boleh kita selesaikan dalam masa sebulan kita cuba selesaikan segera.

“Mungkin ada juga beberapa perkara yang perlu dibawa ke Parlimen untuk mendapatkan kelulusan, kita akan bawa (bentang) ke Dewan Rakyat,” katanya ketika ditemui pemberita di Lapangan Terbang Antarabangsa Kuching di sini hari ini.

Selain Fadillah, empat lagi menteri dari Sarawak ialah Dato Sri Alexander Nanta Linggi yang dilantik Menteri Kerja Raya, Dato Sri Tiong King Sing (Menteri Pelancongan, Seni dan Budaya), Dato Sri Nancy Shukri (Menteri Pembangunan Wanita, Keluarga dan Masyarakat) dan Datuk Aaron Ago Dagang (Menteri Perpaduan Negara).

Pada 5 Disember lalu, Perdana Menteri Datuk Seri Anwar Ibrahim berkata Fadillah dipertanggungjawabkan untuk memfokuskan hal ehwal Sabah dan Sarawak terutamanya Perjanjian MA63.

Fadillah juga berperanan memastikan jurang ekonomi antara rakyat di Semenanjung serta Sabah dan Sarawak akan dikurangkan.

— BERNAMA

See author's posts


Urus kenaikan pangkat secara adil, saksama

KUCHING: Ahli Parlimen Stampin, Chong Chieng Jen menegaskan jika Premier Sarawak benar-benar berminat untuk menarik lebih ramai kaum Cina menyertai perkhidmatan awam, beliau mesti memastikan peluang untuk kenaikan pangkat diurus tadbir secara adil dan saksama.

“Jika kita lihat pegawai tinggi dalam perkhidmatan awam di negeri ini, terdapat perwakilan kaum yang jelas tidak seimbang dalam perkhidmatan awam negeri.

“Bukan sahaja perwakilan bagi kaum Cina dalam perkhidmatan awam lebih rendah daripada jumlah populasinya di Sarawak, tetapi juga perwakilan Dayak dalam perkhidmatan awam adalah jauh lebih rendah daripada jumlah populasi kaum itu (Dayak) di Sarawak,” jelasnya.

Disebalik gembira dengan saranan Premier Sarawak tentang menarik lebih ramai kaum Cina menyertai perkhidmatan awam, Chong bagaimanapun berharap ia akan ditunaikan.

“Kata-kata sebegitu diharap bukan sekadar kata-kata semata-mata. Tambahan pula, usaha untuk menarik lebih ramai Dayak ke dalam perkhidmatan awam juga perlu ada dan memastikan mereka diberi peluang kenaikan pangkat dalam perkhidmatan,” katanya.

Beliau berkata untuk mencapai perkhidmatan awam negeri yang lebih seimbang dari segi kaum selaras dengan komposisi kaum, Kerajaan Negeri perlu melakukan beberapa perkara.

“Mendedahkan mendedahkan kepada umum komposisi kaum dalam perkhidmatan awam pada semua gred yang berbeza (sebelum ini semasa saya mengemukakan soalan mengenai perkara ini di DUN Sarawak, Speaker menolak soalan itu, dengan alasan maklumat itu menyentuh perkara sensitif. Jika kerajaan terus mengamalkan pendekatan berrahsia dalam perkara itu, maka masalah itu tidak akan selesai.

“Kedua, mendedahkan kepada umum sasaran kerajaan dari segi komposisi kaum dalam perkhidmatan awam untuk tempoh tiga tahun, enam tahun dan sembilan tahun yang akan datang, yang dikatakan KPI.

“Ketiga, mendedahkan kepada umum cara dan langkah yang akan dilaksanakan oleh Kerajaan Negeri bagi memastikan sasaran atau KPI tersebut tercapai.

Keempat, untuk melaksanakan cadangan yang dibuat oleh (Dato Sri) Alexander Nanta Linggi, Setiausaha Agung Parti PBB, untuk menetapkan kuota berasaskan etnik untuk pekerjaan dalam perkhidmatan awam Sarawak dan mendedahkan kepada umum apakah kuota tersebut,” katanya.

Tambah Chong, tangga gaji bukanlah penghalang utama bagi kaum Cina untuk bekerja dalam perkhidmatan awam kerana gaji kerajaan lebih tinggi daripada syarikat swasta tertentu dan tambahan pula, pekerjaan dalam perkhidmatan kerajaan lebih terjamin.

“Komposisi kaum yang berat sebelah dalam perkhidmatan awam Sarawak adalah disebabkan oleh prosedur pengambilan pekerja yang tidak adil dan pertimbangan kenaikan pangkat namun diterima pakai oleh Kerajaan Negeri setakat ini,” jelasnya.

Justeru, dengan kenyataan Premier ini dan disokong oleh Setiausaha Agung Parti PBB, kami berharap Kerajaan Sarawak ikhlas dalam menangani isu ini dan berharap kenyataan susulan oleh Premier mengenai empat cadangan dilaksanakan di sini.

Oleh Connie Chieng

See author's posts


Inisiatif Menu Rahmah tidak libat perbelanjaan kerajaan – Salahuddin

KUALA LUMPUR: Pelaksanaan inisiatif Menu Rahmah yang menawarkan makanan pada harga RM5 dan ke bawah sejak hujung bulan lepas tidak melibatkan sebarang peruntukan ataupun perbelanjaan daripada kerajaan.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata ia sebaliknya adalah sepenuhnya komitmen peniaga yang secara sukarela menyertainya.

Beliau berkata sejak dilancarkan, Menu Rahmah mendapat sambutan baik di seluruh negara dengan ramai peniaga bersama menyahut aspirasi kerajaan dalam membantu mereka yang memerlukan terutamanya golongan B40.

“Ramai golongan peniaga berlumba-lumba menyertai inisiatif ini dengan menawarkan juadah serendah RM5 di premis mereka, ini maknanya mereka mahu bersama melakukannya dengan semangat kebajikan tanpa paksaan sesiapa.

Jadi konsepnya di sini jelas, tiada libat satu sen pun duit kerajaan,” katanya kepada pemberita selepas merasmikan inisiatif Menu Rahmah yang kini disertai Persatuan Pengusaha Tom Yam Malaysia (Pertom) di Lembah Keramat di sini, semalam.

Salahuddin berkata kementeriannya tidak pernah memaksa mana-mana perniagaan, pengusaha dan pemain industri makanan baik besar mahupun kecil untuk melibatkan diri di dalam penjualan Menu Rahmah.

“Kita tidak paksa, sebaliknya ia adalah satu libat urus dengan industri antaranya Mydin (Mydin Mohamed Holdings Berhad), Persatuan Pengusaha Restoran India Muslim Malaysia, Pertom dan Persatuan Pengusaha Restoran India Malaysia.

“Selepas sesi libat urus ini barulah kita kemukakan idea Menu Rahmah ini dengan sasaran pembeli ialah mereka yang memerlukan juadah harian pada harga mampu,” katanya.

Katanya kementeriannya sedang dalam proses membangunkan satu aplikasi yang mengandungi direktori premis makanan yang menawarkan sajian Menu Rahmah di seluruh negara.

Beliau berkata, ia bagi memastikan rakyat mempunyai maklumat terhadap peniaga yang menyertai inisiatif kerajaan itu di kawasan mereka selain pada masa sama mempromosikan premis yang menawarkan jualan Menu Rahmah.

Pada 31 Januari lepas, Salahuddin melancarkan inisiatif Menu Rahmah dan sebanyak 15,000 premis menjual makanan turut serta melaksanakan usaha berkenaan bagi membantu mengurangkan beban kos sara hidup rakyat terutamanya golongan berpendapatan rendah. – Bernama

See author's posts


PUSAKA fokus pelaburan, pemprosesan makanan di Tanjung Manis

TANJUNG MANIS: Lebih banyak pelaburan berunsurkan pertanian dan pemprosesan makanan diberikan penekanan oleh Perbadanan Kemajuan Perusahaan Kayu Sarawak (PUSAKA).

Pengurus Besar PUSAKA, Datu Hashim Bojet berkata, ia berikutan kejayaan projek penanaman nanas secara besar-besaran yang sedang giat dilaksanakan di Tanjung Manis.

“PUSAKA melalui anak syarikat PUSAKA Capital Sdn Bhd juga akan bekerjasama dengan Lembaga Perindustrian Nanas Malaysia.

“Kerjasama ini adalah bagi mewujudkan industri pengeluaran produk berasaskan nanas pada masa akan datang,” katanya.

Beliau berkata demikian ketika ditemui selepas menghadiri program larian dan pertandingan memancing sempena Hari Tanjung Manis 2023 di Pantai Belawai, kelmarin.

Dalam pada itu, katanya, selaras dengan mandat besar dari Premier Sarawak, Datuk Patinggi Tan Sri Abang Johari Tun Openg, PUSAKA lebih bersepadu ke arah memperkasakan lagi pembangunan di kawasan Tanjung Manis.

“PUSAKA telah mendapat infrastruktur baharu dari kerajaan Sarawak dan Persekutuan bagi menjayakan agenda pembangunan ini.

“Di dalam Rancangan Malaysia Ke-12, kita menekankan kepada industri berasaskan perabot.

“Kita akan membangunkan ‘furniture farm’ dan selain itu, kita membuat satu lagi kawasan perkapalan di Paloh nanti yang melibatkan seribu ekar kawasan perindustrian,” katanya.

Beliau berkata, PUSAKA turut diberi mandat oleh kerajaan Sarawak untuk membangun dan membesarkan lapangan terbang Tanjung Manis.

Katanya, ia merupakan satu pendekatan penting bagi menyediakan infrastruktur lebih lengkap dalam usaha menarik lebih ramai pelabur ke kawasan Tanjung Manis.

“Di mana nanti, kita boleh menerima pendaratan kapal terbang yang lebih besar untuk tujuan akses eksport ke luar negara terus daripada Tanjung Manis, selain membawa pelancong dari luar negara secara terus ke Tanjung Manis.

“Tanjung Manis berpotensi besar sebagai destinasi ekopelancongan dimana Belawai akan menjadi kawasan pelancongan dan kita mempunyai kemudahan yang sangat baik pada masa ini,” katanya.

Dalam perkembangan lain, pihaknya sedang membincang bersama beberapa pelabur asing untuk membangun projek-projek berasaskan makanan dan ternakan di Tanjung Manis.

“Jadi, saya berharap dengan sokongan yang telah diberikan oleh kerajaan Sarawak melalui kepemimpinan Premier Sarawak, Ahli Dewan Undangan Negeri (ADUN) serta Ahli Parlimen kita, Tanjung Manis akan menjadi hab ekonomi di Wilayah Tengah yang sangat penting,” katanya.

Oleh EARL ANEK

See author's posts


Rampas semula DUN Engkilili – Harden

ENGKILILI: Kerusi Dewan Undangan Negeri (DUN) Engkilili perlu menjadi milik Gabungan Parti Sarawak (GPS) pada Pilihan Raya Negeri (PRN) ke-12 akan datang kata Menteri Muda Kesejahteraan Komuniti, Datuk Francis Harden Hollis.

Menurut beliau, kerusi DUN berkenaan perlu dirampas kembali apabila Parti Sarawak Bersatu (PSB) iaitu parti penaung penyandang kerusinya, Dr. Johnnical Rayong Ngipa bertindak membawa haluan sendiri di luar GPS pada Ogos tahun lepas.

“Kerusi DUN Engkilili perlu menjadi milik GPS. Ia penting agar proses pembangunan di Engkilili dapat diteruskan semula semenjak kawasan ini menjadi milik pembangkang pada tahun lepas.

“Atas sebab itu saya memohon kepada ahli komponen GPS di DUN Engkilili untuk lebih bekerja keras demi memastikan kerusi ini kembali menjadi milik kita demi masa depan pembangunan hidup rakyat di situ,” kata beliau.

Harden berkata demikian ketika berucap merasmikan Program Info On Wheel (IOW): Perhimpunan Sivik anjuran Jabatan Penerangan Daerah Sri Aman bertempat di Rumah Entebang Melayang, Nanga Belaie, Ulu Skrang di sini.

Selain itu, beliau yang juga ADUN Simanggang pada program berkenaan juga menaruh harapan yang tinggi terhadap para ketua kaum di sini agar dapat membantu GPS untuk merampas kembali kerusi DUN Engkilili itu dari PSB.

“Para tuai rumah dan ketua kampung melalui program sebelumnya telah menyatakan sokongan padu masing-masing untuk terus kekal menyokong padu GPS pada PRN-12 nanti.

“Justeru, saya berharap agar sokongan yang telah dinyatakan oleh para Ketua Kaum berkenaan akan membuahkan hasil dalam usaha GPS bagi merampas kembali kerusi DUN ini daripada pihak pembangkang kelak,” kata beliau.

Harden juga turut menambah bahawa para ketua kaum di sini sudah matang dalam politik dan mengetahui bahawa hanya Kerajaan Sarawak pimpinan GPS sahaja yang boleh membangunkan penempatan mereka dengan peruntukan lebih besar dari masa ke semasa.

Beliau pada program itu mengumum peruntukan sebanyak RM5,000 untuk Jawatankuasa Kemajuan dan Keselamatan Kampung (JKKK) Rumah Nanga Belaie dengan RM3,000 lagi diumum untuk biro wanita rumah panjang berkenaan.

Hadir sama ialah Setiausaha Majlis Daerah Lubok Antu/Engkilili, Tommy Laman, Pegawai Penerangan Daerah Sri Aman, Jesseca Gilbert Bunsu, Timbalan Walikota Majlis Daerah Sri Aman, Kaunselor Andar Suntai, dan Pengerusi Pemuda Parti Rakyat Sarawak Cawangan Engkilili, Kaunselor Roy Angau Dato Gingkoi.

Oleh Valentine Ngumbung

See author's posts


NOVEL TERUTU JEMU AMBUN LEMAI

“KUNSIL biak nya nyuaka jari deka betabi enggau aku. Jari iya gegetar. Ku perening Tuan Kunsil biak nya. Iya nyau ukai mensia peda aku. Iya nyau baka enturun ke ulih panjuk aku peda aku. Jari iya ada aku tipas.

Sepenyampat kilat jari kanan aku sangkai ba tepisan kiba kunsil biak nya. Semetap mua iya ku tampar.

“Udah nya aku ensepi diri lalu ditangkap dua iku orang polis. Aku lalu dibai orang pansut ari bilik Tuan D.O ke luar. Orang di opis begau meda aku dipasung orang polis. Aku ngerijat tang pasung orang polis rat.

Orang polis nadai bejaku tang mai aku lalu nepu aku ngagai bilik mit siti ti nadai bejenila, nadai belampu. Bilik petang tegayam. Pintu tebal nya seme- gum ditikup lalu dikunchi.

Aku dia lama. Aku enda nemu maya hari tang dikira aku, selemai-lemai lalu semalam-malam aku udah dalam bilik petang. Utai nadai didinga tauka dipeda. Aku ngama-ngama utai ngiga endur ngalika diri.

Kira aku endang hari siti baru orang bisi ngabas aku. Lebuh pintu dibuka, baru aku nemu diri udah dalam bilik kurung besi. Bilik lukap. Asai ke dalam mimpi.

“Peda aku orang ke datai nya Ijah enggau kunsil. Ijah nyabak sikuk-sikuk enda ulih nagang diri. Kunsil bejalai jejunuk baka ukui ke nyau besirat iku,” ku aki Nadai nampung jerita iya.

“Apai, aku minta ampun. Aku mupuk enda madah. Apai anang agi ringat, apai. Kitai berunding. Aku ukai ngachau Ijah. Aku ukai beduan iya. Aku deka bebinika iya,” ku kunsil nya.

“Pui! Kunsil ngapa! Kunsil enda nemu adat! Nama Ijah nya, anak uduk, anak manuk? Kati iya nadai apai indai? Nadai bilik penaik? Nadai tikai, nadai balai, tak ditangkap nuan dibai rari belalai? Enti nuan orang mereti, orang manah ati, lapa nuan enda minta, enda nanya iya dih?” ku aki tuai nya.

“Aku takutka nuan apai. Nuan enda ngasuh ku Ijah tang kami dua mesti begulai,” ku Kunsil nya.

“Kati nuan bisi apai indai? Kada ka apai indai nuan ka ka kami orang babas tu? Kada enda dibuai nuan Ijah sebarang alai ila. Kada enda dileka nuan sengapa dia iy,” ku aki tuai nya.

“Enda aku baka nya apai, sumpah,” ku Kunsil nya.

“Lepaska aku ari tu. Bai aku betemu enggau Tuan D.O. Aku deka nyaman nuan nabanka anak dara aku,” ku aki tuai nya.“Anang baka nya apai. Kitai tu deka nyadi diri sebilik. Ukai kitai ka nyadi munsuh. Enti nuan enda lembut ati apai, lama nuan ba lukap tu. Enti aku salah nabanka anak apai, nuan balat agi salah laban nuan nampar Tuan Kunsil maya iya gawa,” ku Kunsil nya.

“Tuan Kunsil baka nuan nya patut kena tampar,” ku aki tuai.

“Maya nya Tuan D.O enggau orang polis bisi datai. Sida tama lalu ngerandau aku” ku iya.

PILIH ENTARA DIJILTAUKA BEBAIK

“Kati dih apai? Nuan milih entara nuan dijil sebulan ditu tauka nuan deka bebaik? Enti nuan deka bebaik, nuan deka dilepaska,” ku Tuan D.O.

“Lama aku enda bemunyi. Ati aku runtuh. Isin. Aku teparuk. Enti dijil sebulan, sapa ngintu ini nuan? Sapa ngintu rumah?“Nyau kelama baru aku setuju deka bebaik. Bedamai. Aku nye- liahka diri ari dijil tang aku nadai diberi peluang nagang Ijah. Ijah seduai Kunsil pan lalu dipenyadi tengah hari nya di Opis Tuan D.O.

“Aku dibai Ijah sama pulai lalu bemalam di rumah laki iya tang aku enggai. Aku milih pulai ke ulu lemai nya mega. Aku ngelaban malam. Hari jai enda ku peduli. Malam ku laban. Aku nadai lampu, nya alai aku bemalam di serantu ai. Nya mih kepenudi aku meda Ijah. Ku orang, Tuan Kunsil nya lalu dipindahka Tuan D.O ke Kuching. Aku pan nadai ninga berita Ijah agi. Ku aku, iya udah mati.

“Nya alai lebuh perintah ngasuh kitai pindah, aku endang enggai mati enggai idup pindah. Aku enggai meda menua Lubok Antu agi. Perintah nipu. Perintah ngasuh kitai merinsa. Orang seneka ati enggau bansa kitai. Ngelakar bansa kitai.

“Lebuh ke pindah ke Nanga Tekalung kitu, aku chukup merinsa. Ditu ukai baka ke bisi rumah,” ku aki Nadia nampung jerita iya.

“Aki, aku alit ati ka nuan ke jampat bendar ngaga rumah lalu nuan dapat ngaga rumah ke ngenegap tu taja nuan nyau udah tuai,” ku Nadia.

“Panjai cherita iya uchu. Rumah tu ukai digaga aku enggau tulang diri. Tu nasit diberi Petara. Aku benasit baka ke disebut jaku sempama, betuah bulih peredah enda ningkuh, untung nemu be- liung enda ngambuh. Lebuh kami dua ini nuan datai di Tekalung ditu, kami dua diau ba langkau orang di ujung tanju dia. Jam nya aku nyendiaka ramu semua mih dikena aku ngaga rumah deka nampung ari setak ili tu mih.

Apin mayuh ramu aku alai datai berita madahka rumah tu deka dijual.

Oleh JANTAN UMBAT

See author's posts


Bakat seni lukis si cilik Qasreena

POTRET…Hasil lukisan potret oleh Qaseena Kassmadi Abdullah

KUCHING: Walaupun baharu berusia 10 tahun, kanak-kanak ini memiliki bakat luar biasa dalam menghasilkan lakaran potret gambar dan animasi.

Qasreena Kassmadi Abdullah, mula mengasah bakatnya dalam seni lukis sejak dari tadika lagi. Tanpa tunjuk ajar sesiapa atau menghadiri mana-mana kelas seni lukis, beliau hanya diberikan pendedahan belajar dan berpandukan tunjuk ajar di Youtube.

Ketika ditemu bual Utusan Sarawak, Qasreena berkata, idola beliau adalah seorang youtuber Floria Erb. Seorang pelukis illustrator dan muralist yang berasal dari Jerman.

Katanya, beliau mampu menghasilkan satu lukisan selama 3 hingga 4 jam bergantung kepada potret gambar yang hendak dihasilkan.

“…suka-suka jak kamek nak melukis tok sebab cuti sekolah nak.Dalam masa yang sama juak nak cari ‘pocket money’ jadi saya meminta keizinan kepada ibu untuk memuat naik hasil lukisan di media sosial (facebook).

“Sekiranya ada yang berminat untuk saya menghasilkan lukisan potret gambar, mereka akan menghubungi saya atau ibu,”katanya.

Jelas Qasreena, tempahan yang diambil dengan harga yang berpatutan sekitar RM10 hingga RM15 bergantung pada lukisan yang hendak dihasilkan.

“Cabaran yang dihadapi adalah tidak semua hasil lukisan yang dilakukan oleh saya seratus peratus serupa dengan gambar yang diminta. Saya masih lemah dalam penggunaan warna, mix dan match warna. Tetapi saya yakin saya boleh menghasilkan sebuah lukisan yang menarik suatu hari nanti.”

Beliau yang bercita-cita untuk menjadi seorang doktor juga menyimpan impian untuk menjadi seorang pelukis atau creator movie Hollywood.

“…macam cerita Marvel atau Star Wars.Semoga suatu hari impian saya akan tercapai.”

Sementara itu, Qasreena turut menghasilkan potret gambar Menteri Pelancongan, Seni dan Budaya Dato Sri Nancy Shukri.

Siapa sangka hanya dengan suka-suka, lukisan beliau tular di media sosial dan rata-rata orang ramai kagum akan kehebatan yang dimiliki oleh si cilik.

Oleh AZREEN KERIA

See author's posts


Kompleks sukan dibuka mulai esok

KOMPLEKS sukan dan rekreasi di Sarawak akan dibuka semula untuk kemudahan orang ramai mulai esok, kata Menteri Belia dan Sukan, Datuk Abdul Karim Rahman Hamzah.

Menurutnya, ia bagaimanapun tertakluk kepada prosedur operasi standard (SOP) yang ditetapkan oleh kerajaan negeri di bawah pihak berkuasa tempatan bagi dibuka untuk umum.

“Kemudahan kolam renang dan padang bola masih ditutup untuk umum kerana hanya diizinkan untuk latihan para atlet SUKMA yang dijadualkan pada Mac tahun hadapan,” katanya.

Abdul Karim berkata demikian dalam sidang media selepas mempengerusikan mesyuarat dengan pegawai pembangunan sukan (SDO) di bawah Sarawak Sports Corporation (SSC) di Pusat Akuatik Pandelela Rinong di Petra Jaya semalam.

Selain itu, katanya acara berpasukan dan tempur serta menganjurkan pertandingan juga masih dilarang bagi mengelak kontak sukan antara atlet dan perkumpulan para penonton.

Dalam pada itu, beliau mendedahkan Kerajaan Sarawak sedang membangun sembilan kompleks sukan di luar bandar.

Menurut beliau lagi, ia bertujuan untuk merangsang pembangunan sukan dan kelahiran atlet di kalangan belia di luar bandar.

“Dengan adanya kemudahan ini, kira-kira lima tahun dari sekarang para belia di luar bandar akan secara automatik mengembangkan bakat masing-masing dengan baik dari luar bandar,” katanya.

Dalam pada itu, Abdul Karim mengumumkan kementerian sedang menyelesaikan rancangan untuk membina dua kompleks sukan di luar bandar masing-masing di Sadong Jaya dan Asajaya.

“Di Sadong Jaya ia dibina dibawah peruntukan bersama Kerajaan Persekutuan dan Kerajaan Negeri,” ujarnya.

See author's posts


Operasi SAR hari ketiga masih gagal

ADI SAFARMAN

SIMANGGANG:
Seorang lelaki yang dikhuatiri hilang ketika berburu di hutan Bukit Tampah Po
Ai, Rabu lalu masih gagal dijumpai pada hari ketiga operasi mencari dan
menyelamat (SAR).

Pegawai Angkatan
Pertahanan Awam Malaysia (APM) Daerah Sri Aman, Kapten Siti Huzaimah Ibrahim
berkata, mangsa dikenali sebagai Patau Mok, 36, dilaporkan hilang oleh ahli
keluarga pada petang Jumaat di Ibu Pejabat Polis (IPD) Sri Aman.

“Lokasi
terakhir mangsa dikesan berdasarkan kedudukan motosikal miliknya dijumpai di
kaki Bukit Tampah, Poi Ai, Sri Aman (hujung ladang Poi Ai).

“Laluan ke
lokasi tersebut dari rumah kediaman mangsa lebih kurang 14 kilometer melalui
jalan sempit berbatu dan tanah serta berbukit bukau yang hanya boleh dilalui
oleh kenderaan pikap dan motosikal,” katanya dalam kenyataan semalam.

Jelasnya,
operasi SAR hari ketiga semalam dibahagi kepada empat sektor, setiap sektor
atau pasukan dianggotai seramai 12 orang dan satu pasukan hanya dua orang
sebagai pasukan peninjau.

Untuk sektor
satu, katanya, operasi SAR memasuki hutan sebelah kanan bukit Tampah dan
menyusuri kawasan Empadi dalam radius tiga kilometer pencarian.

Sektor dua pula,
operasi SAR memasuki hutan bukit Tampah sebelah tengah dalam radius tiga
kilometer pencarian dan sektor ketiga pula, pasukan SAR memasuki hutan kawasan
Empadi dalam radius tiga kilometer pencarian ke Empadi Mawang.

Manakala sektor
empat, operasi SAR memasuki hutan Empadi sebelah kiri dalam radius tiga kilometer
pencarian.

“Operasi
SAR ditangguhkan sekitar jam 4 petang atas faktor kawasan gelap dan hujan
lebat,” ujarnya.

Operasi SAR yang
melibatkan pasukan APM, Bomba Sri Aman, anggota polis serta penduduk kampung
itu akan disambung keesokan hari.

Patau dilaporkan
hilang dipercayai sesat semasa berburu sejak Rabu lepas.

Mangsa, dari Rumah Connie, Panggau, kali
terakhir dilihat sekitar jam 2.00 petang Rabu menunggang motosikal ke arah
hutan tersebut.

See author's posts


KPWKM sasar 10,000 peserta ambil KAP

KOTA BHARU: Kementerian Pembangunan Wanita, Keluarga dan Masyarakat (KPWKM) menyasarkan penyertaan 10,000 peserta bagi mengikuti Kursus Asuhan dan Didikan Awal Kanak-Kanak Permata (KAP) sehingga hujung tahun ini.

Timbalan Menterinya Datuk Siti Zailah Mohd Yusoff berkata, setakat ini kira-kira 2,000 individu khususnya membabitkan golongan ibu tunggal dan B40 telah mendaftar bagi mengikuti kursus berkenaan di bawah Pelan Jana Semula Ekonomi Negara (PENJANA) yang dilancarkan pada Jun lepas dalam usaha kerajaan menangani kesan terhadap ekonomi susulan pandemik Covid-19.

“Di bawah PENJANA ini, mana-mana peserta akan diberikan kursus latihan secara percuma sama ada menerusi kelas khusus ataupun secara dalam talian berbanding bayaran RM900 yang dikenakan sebelum ini.

“Insentif ini diberikan bagi membantu golongan ibu tunggal dan B40 yang kehilangan pekerjaan akibat pandemik Covid-19 bagi memberi kemahiran kepada mereka dan dalam masa yang sama, dapat melahirkan lebih ramai usahawan dalam bidang penjagaan kanak-kanak,” katanya.

Beliau berkata demikian kepada pemberita selepas merasmikan Majlis Penutup Kursus Asuhan dan Didikan Awal Kanak-kanak Permata Untuk Golongan B40 dan Ibu Tunggal siri 3/2020 yang turut dihadiri Pengerusi Jawatankuasa Kebajikan, Pembangunan Keluarga dan Wanita negeri Datuk Mumtaz Md Nawi di sini semalam.

Siti Zailah berkata, sehingga Jun lepas sebanyak 5,072 taska telah berdaftar dengan Jabatan Kebajikan Masyarakat (JKM) di seluruh negara dengan kerajaan turut menyalurkan bantuan ‘one-off’ sebanyak RM5,000 sebagai insentif kepada pengusaha bagi menampung kos operasi agar ia selari dengan prosedur operasi standard (SOP) Covid-19.

Beliau berkata, selain itu kerajaan Persekutuan turut meluluskan 10 pusat asuhan komuniti terutama di hospital dalam usaha membantu petugas barisan hadapan menguruskan anak-anak mereka dengan lebih berkesan walaupun berada di tempat kerja. – Bernama

See author's posts


Bayaran fasa 1 BKC, 6 – 9 September ini

KUALA LUMPUR: Pembayaran Fasa 1 bagi Bantuan Khas Covid-19 (BKC) akan dibuat secara berperingkat mulai 6 September 2021 bagi penerima B40 dan 9 September 2021 bagi penerima M40, kata Menteri Kewangan Tengku Datuk Seri Zafrul Tengku Abdul Aziz.

Beliau berkata peruntukan itu melibatkan dana berjumlah RM3.1 bilion serta memanfaatkan 4.4 juta isi rumah, 1.1 juta warga emas yang bujang atau tiada pasangan dan 4.5 juta individu bujang.

“Secara keseluruhannya, inisiatif bantuan tunai ini dijangka memanfaatkan hampir 10 juta isi rumah dan individu warga emas serta bujang dengan peruntukan sebanyak RM4.6 bilion.

“Bayaran BKC ini dijadualkan pada September, November dan Disember 2021,” katanya semasa membentangkan laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-66 menerusi laman Facebook beliau, di sini, semalam.

Tengku Zafrul juga memberitahu Program Jaringan Prihatin yang kini dilanjutkan sehingga 30 September telah ditambah baik dengan penambahan RM500 juta di bawah Pakej PEMERKASA menjadikan nilainya sebanyak RM2 bilion.

“Selain itu syarikat telekomunikasi juga akan menawarkan faedah tambahan terutamanya data tambahan percuma bernilai RM1.5 bilion, dan Ini menjadikan faedah keseluruhan Program Jaringan Prihatin berjumlah RM3.5 bilion,” katanya.

Menurutnya, semua warganegara Malaysia yang layak menerima Bantuan Prihatin Rakyat (BPR) juga layak menyertai Program Jaringan Prihatin dan mendapat subsidi pelan data bulanan ataupun subsidi pembelian pakej peranti mudah alih.

“Setakat 20 Ogos, subsidi bernilai rm412.6 juta telahpun berjaya dimanfaatkan oleh 3.1 juta penerima BPR,” katanya.

Sementara itu, Tengku Zafrul berkata, keyakinan dalam transformasi digital adalah berasaskan peningkatan fokus kerajaan untuk mengukuhkan dan meningkatkan rangkaian telekomunikasi asas dengan adanya peruntukan khusus sebanyak RM9.4 bilion dalam Belanjawan 2021 yang merangkumi sektor pendidikan, pekerjaan dan transformasi digital.

Ini turut disokong oleh Rancangan Infrastruktur Digital Nasional Jalinan Digital Negara (JENDELA) yang juga memperuntukkan dana untuk meningkatkan kesalinghubungan digital di sekolah di seluruh negara sebagai usaha menyokong peralihan pembelajaran dalam talian serta memberikan pengalaman jalur lebar yang lebih baik dan untuk mempersiapkan negara ke arah teknologi 5G, katanya.

“Selain itu terdapat juga rancangan di bawah Perbadanan Ekonomi Digital Malaysia( MDEC) seperti penyediaan program latihan dan kemahiran semula untuk memudahkan peralihan tenaga kerja ke dalam industri ICT dan skim geran berkaitan pendigitalan.

“Langkah-langkah ini tidak hanya menyokong peningkatan hubungan digital tetapi juga mewujudkan masyarakat digital yang lebih inklusif memacu aktiviti perniagaan yang dapat meningkatkan peluang Malaysia untuk menjadi hub digital serantau di era revolusi perindustrian keempat,” kata Tengku Zafrul. – Bernama

See author's posts


Lelitak makanan eksotik peribumi Sarawak

GELI ATAU TIDAK? Gambar jarak dekat menunjukkan haiwan Lelitak yang amat digemari oleh masyarakat pribumi Sarawak bagi tujuan hidangan makanan eksotik selama ini.

Geli…menjijikan…sudah pastinya ini akan menjadi rasa serta tanggapan pertama anda yang belum pernah melihat sendiri haiwan Lelitak secara lebih dekat apatah lagi memegangnya sendiri dengan tangan.

Ini kerana Lelitak boleh diumpamakan sebagai haiwan siput yang tidak memiliki cengkerang dan boleh ditemui merayap di sawah padi, pinggir sungai atau mana-mana kawasan tanah yang basah serta lembap.

Menurut carian di laman web Google, Lelitak sebenarnya merupakan sejenis spesis siput laut pulmonate yang dikategorikan dalam keluarga Onchidiidae dengan nama saintifiknya yang betul adalah Onch Slug.

Haiwan yang mendapat julukan Abalone Sarawak ini adakalanya dipandang sebagai lintah. Maka tidak hairanlah sesetengah penduduk berasa jijik apabila melihat foto haiwan itu di media sosial atau ketika dijual oleh peniaganya sendiri.

Bagaimanapun bagi mereka yang gemar menikmati makanan eksotik maka perkataan geli dan menjijikan itu sudah pastinya akan hilang daripada kamus fikiran sebaik sahaja kelembutan tektur daging haiwan ‘hancur’ di dalam kunyahan mulut mereka.

Ini kerana menurut mereka, daging Lelitak yang digoreng dengan kicap, direbus bersama cangkuk manis atau digoreng dengan cili dikatakan memiliki keenakan yang sama dengan pedal ayam.

Malah ada juga di antara penggemar makanan eksotik memberitahu bahawa daging Lelitak juga boleh dimasak dengan Upak Selalih@ Lalih, dimasak dengan keladi dan banyak lagi cara yang lain

Untuk pengetahuan penulis sendiri pernah merasa sendiri daging Lelitak pada 2013. Ketika itu haiwan eksotik berkenaan direbus bersama daun ubi yang sudah ditumbuk bersama dengan beberapa perasa tambahan lain.

Dari segi rasa keenakan dagingnya penulis boleh memberi markah lapan daripada 10. Namun disebabkan bukan penggemar utama makanan eksotik maka penulis hanya menikmatinya sekali sahaja keenakan daging haiwan itu hingga sekarang.

Sememangnya tidak dinafikan bahawa Lelitak masih kekal menjadi minat para penggemar makanan eksotik dengan bukti mengenai perkara ini telah dilihat berlaku di Pasar Tamu Simanggang yang baharu pada Januari lepas.

Seorang peniaga wanita di situ telah menjual Lelitak sepenuh satu tudung salji dengan ramai penggemar makanan eksotik khasnya masyarakat Iban berebut membeli haiwan itu pada harga RM10 semangkuk dan habis sebelum menjelang jam 11 pagi.

Faktornya ‘pantas laku’ mungkin disebabkan hanya dia sahaja menjual Lelitak di situ. Bagaimanapun apa yang pasti Lelitak masih meraih populariti dalam kalangan penggemar makanan eksotik di negeri melalui masakan pelbagai cara.

Cuma malangnya di sini adalah tidak ramai penggemar makanan eksotik yang bertindak berkongsi gambar resepi masakan Lelitak masing-masing di media sosial hingga masa sekarang.

Justeru jika anda mahu merasai sendiri keenakan daging Lelitak tersebut maka carilah mereka yang tahu memasaknya atau berhubung dengan pengamal media sosial yang ada berkongsi resepi-resepi masakan haiwan itu. Selamat mencuba!

Oleh VALENTINE NGUMBANG

See author's posts


Hari Kebangsaan tetap disambut meriah

MIRI: Hari Kebangsaan ke-63 disambut meriah penduduk Kawasan Rukun Tetangga (KRT) Program Perumahan Rakyat (PPR) Sungai Rait di sini.

Kemeriahan sambutan itu jelas dilihat apabila hampir setiap rumah dan sepanjang jalan sekitar kawasan perumahan terbabit dipenuhi dengan kibaran Jalur Gemilang dan bendera Sarawak yang dipasang penduduk.

Timbalan Pengerusi KRT PPR Sungai Rait, Jafariee Kassim berkata, bendera berkenaan  dibeli menggunakan wang yang dikutip daripada penduduk iaitu sebanyak RM10 setiap rumah.

“Semenjak tiga tahun tinggal di sini, inilah kali pertama kami memasang bendera begitu banyak bagi menceriakan sekitar KRT bagi menyemarakkan semangat kemerdekaan dalam kalangan penduduk pelbagai kaum sempena sambutan Hari Kebangsaan ke-63.

“Selain itu ia untuk menggalakkan penduduk yang terdiri daripada pelbagai lapisan umur dan bangsa bersama-sama menyambut serta memperingati hari bersejarah itu.

“Ini secara tidak langsung dapat memperkukuhkan semangat perpaduan, melahirkan perasaan saling  menghormati antara satu sama lain sebagai rakyat Malaysia,” katanya ditemui di sini.

Jafariee berkata, bendera pelbagai saiz itu akan dipasang sehingga sambutan hari Malaysia pada 16 September depan.

Oleh Liong Chai Ling

See author's posts


Serena, Kenin teruskan kemaraan

SERENA Williams meneruskan perburuannya untuk merebut gelaran juara Terbuka AS ketujuh dengan kemenangan straight set pada hari keempat ketika pilihan kedua Sofia Kenin juga melangkah ke pusingan ketiga di Flushing Meadows.

Williams, pilihan ketiga kejohanan, menyingkirkan pemain bukan pilihan dari Rusia, Margarita Gasparyan 6-2, 6-4 di bawah bumbung Stadium Arthur Ashe, New York yang hampir kosong pada malam New York.

Pemain berusia 38 tahun itu menamatkan set pertama dengan mudah sebelum sedikit goyah dalam set kedua ketika Gasparyan berjaya mematahkan servis beliau dua kali.

“Saya cukup senang melaluinya dan berusaha untuk fokus ke atas pusingan seterusnya,” kata Williams, yang akan menentang juara 2017, Sloane Stephens di peringkat 32 pemain terakhir.

Williams sedang mencari gelaran Grand Slam perseorangan ke-24 di Pusat Tenis Nasional Billie Jean King, AS yang tenang dan bebas penonton di New York.

Memenangi kejohanan minggu depan juga menyaksikan dia melepaskan pencapaian Chris Evert, dengan enam gelaran, sebagai juara Terbuka AS yang paling berjaya dalam permainan wanita dalam era moden.

Peluang Williams agak cerah dengan ketiadaan beberapa pemain utama dunia, termasuk Ashleigh Barty dan Simona Halep yang berada di kedudukan teratas, atas kebimbangan pandemik Covid-19 atau belenggu kecederaan.

Dia turut mendapat peluang lebih cerah pada hari Rabu ketika pilihan utama Karolina Pliskova tersingkir daripada kejohanan.

Pemain dari republik Czech itu dikejutkan oleh pemain nombor 50 dunia dari Perancis, Caroline Garcia.

Rakan senegara dari Amerika Syarikat, Kenin, meneruskan prestasi hebatnya tahun ini dengan kemenangan 6-4, 6-3 ke atas Leylah Fernandez dari Kanada untuk mara ke pusingan ketiga.

Penyandang juara Terbuka Australia, Kenin masih belum tewas sebarang set di Flushing Meadows ketika dia mengemukakan cabaran untuk gelaran Grand Slam keduanya tahun ini, dan sepanjang kariernya.

“Saya merasa seperti menemui alur. Saya benar-benar fokus ke atas setiap pukulan,” kata pemain kelahiran Moscow yang akan menentang pilihan ke-27, Ons Jabeur dari Tunisia dalam pusingan seterusnya. – AFP

See author's posts


Lari nak elak pemeriksaan polis, tapi berakhir dengan tangkapan

SIBU: Tindakan seorang lelaki dan wanita melarikan diri daripada pemeriksaan polis sehingga membahayakan nyawa anggota yang bertugas mengundang padah, apabila mereka ditahan.

Ketua Polis Daerah Sibu, ACP Zulkipli Suhaili berkata, suspek lelaki tempatan berumur 22 tahun dan suspek wanita berumur 18 tahun berjaya ditahan di Jalan Quary, semalam.

“Anggota polis yang membuat rondaan di kawasan parkir Jalan Lau King Howe sekitar jam 9.15 malam, cuba membuat pemeriksaan ke atas sebuah kereta jenis Toyota Inova.

“Namun, semasa memperkenalkan diri sebagai polis, secara tiba-tiba pemandu kenderaan itu mengundurkan kenderaan beberapa kali sehingga melanggar kenderaan polis,” katanya satu kenyataan, hari ini.

Katanya, polis mengejar kenderaan yang dinaiki suspek yang turut melanggar lampu isyarat dan sebuah kenderaan orang awam.

“Kes disiasat di bawah Seksyen 307 Kanun Keseksaan,” katanya.

Oleh AKUN GIMAN

See author's posts


Malaysia kekalkan cukai eksport MSM pada 8 peratus

KUALA LUMPUR: Malaysia mengekalkan cukai eksport minyak sawit mentah (MSM) pada lapan peratus bagi April 2021.

Menerusi satu pekeliling yang disiarkan di laman web Lembaga Minyak Sawit Malaysia (MPOB), Jabatan Kastam Diraja Malaysia berkata, kadar duti eksport sebanyak lapan peratus itu ditetapkan selepas harga pasaran MSM melepasi RM3,450 satu tan.

Malaysia, sebagai pengeluar dan pengeksport minyak sawit kedua terbesar di dunia mengira harga rujukan sebanyak RM4,331.48 satu tan pada April.

Struktur cukai eksport itu bermula pada tiga peratus bagi MSM dalam lingkungan RM2,250 hingga RM2,400 satu tan. Kadar cukai maksimum ditetapkan pada lapan peratus apabila harga melebihi RM3,450 satu tan.

Kadar itu akan berkuat kuasa mulai 1 April hingga 30 April 2021 iaitu lanjutan daripada kadar eksport sejak Januari 2021.

Mulai Jun hingga Disember 2020, eksport cukai itu ditetapkan pada kadar sifar untuk membantu meningkatkan nilai eksport sawit Malaysia ke negara-negara lain terutamanya India. Pengecualian duti eksport turut bertujuan membantu menyokong industri komoditi berkenaan sebagai sebahagian daripada usaha keseluruhan untuk merangsang ekonomi ekoran pandemik Covid-19.

Sewaktu ditutup pada Selasa, kontrak niaga hadapan MSM bagi April 2021 turun RM81 kepada RM4,170 satu tan, Mei 2021 berkurangan RM129 kepada RM4,009 satu tan, Jun 2021 susut RM123 kepada RM3,897 satu tan dan Julai 2021 turun RM116 kepada RM3,790 satu tan.

Kontrak niaga hadapan MSM ditutup rendah disebabkan pengeluaran yang lebih tinggi, berdasarkan data Persatuan Pengilang-Pengilang Kelapa Sawit, Semenanjung Selatan.

Bagaimanapun, pada Isnin harga komoditi itu mencapai RM4,247.50 satu tan, paras tertinggi dalam sejarah industri minyak sawit negara. – Bernama

See author's posts


Grab perkenal program bantu perniagaan kecil

KUALA LUMPUR: Aplikasi terkemuka di Asia Tenggara, Grab berkata, lebih 10,000 individu telah menyertai ekonomi gig di Malaysia, manakala bilangan peniaga yang mengalihkan perniagaan mereka ke dalam talian menokok dua kali ganda setiap bulan antara Mac dan Mei 2020 berbanding sebelum pandemik Covid-19.

Maklumat ini terkandung dalam Edisi Kedua ‘Grab for Good: Social Impact Report’ yang dikeluarkan semalam.

Menurut laporan itu, memandangkan negara sedang mempercepatkan langkah ke arah pendigitalan yang lebih luas, Grab akan memperkenalkan program Grab Digital Small-Biz (GDS) bertujuan membantu perniagaan kecil menyesuaikan diri dengan normal baharu ini.

Program ini memiliki alat dan inisiatif yang akan membantu perniagaan fizikal beralih ke dalam talian, serta membantu mereka yang sudah berada di platform Grab mengembangkan keterlihatan dan menyesuaikan operasi mereka ke dunia yang semakin digital.

Pengarah Urusan Grab Malaysia Sean Goh berkata, perniagaan kecil dan usahawan mikro yang sudah memasuki ke dalam talian menyaksikan peningkatan sebanyak 25 peratus dalam hasil mereka melalui platform Grab sepanjang tempoh ini.

Antara Mac dan April 2020, Grab Malaysia telah melancarkan 11 inisiatif bagi menyokong perniagaan kecil, pemacu serta rakan kongsi penghantaran, barisan hadapan termasuk komuniti yang terjejas oleh Covid-19.

Program GDS akan memudahkan sama ada dengan kaedah memberi usahawan sebuah kedai digital dalam platform Grab atau melalui integrasi e-pembayaran.

Antara komponen utama program ini adalah harga GrabExpress yang lebih rendah, sokongan iklan percuma termasuk iklan yang boleh disesuaikan, serta membantu mereka menerima bayaran dalam talian melalui Remote GrabPay Link dan membaiki keterlihatan perniagaan melalui segmen ‘Nearby Merchants’ di aplikasi Grab.

Grab turut bekerjasama dengan kerajaan dalam usaha untuk menghubungkan usahawan luar bandar dengan ekonomi digital melalui pelbagai inisiatif yang merangkumi Shop Malaysia Online, DesaMall dan Inisiatif Digital Selangor-Grab.

“Syarikat swasta seperti Grab menggunakan platform dan teknologi untuk mencari jalan bagi membolehkan usahawan kecil mikro atau perniagaan agar terus berlangsung terutama dalam tempoh yang mencabar ini.

“Memang masa hadapan adalah tidak menentu tetapi kita adalah komuniti yang tahu bagaimana menghadapi kesusahan dan berkembang maju,” kata Goh.- Bernama

See author's posts


Berhenti ambil PATI sebagai pekerja

KUALA LUMPUR: Pengarah Eksekutif Persekutuan Majikan-Majikan Malaysia (MEF) Datuk  Shamsuddin Bardan menggesa semua majikan agar berhenti mengambil pendatang tanpa izin (PATI) sebagai pekerja dan pihak yang telah berbuat demikian menyerahkan mereka kepada kerajaan bagi  mengekang penularan Covid-19.

Beliau juga berkata, kerajaan tidak seharusnya mendakwa pekerja yang terdiri daripada pendatang tanpa izin sebaliknya mengambil tindakan untuk menghantar mereka pulang ke negara asal masing-masing.

Ini kerana proses pendakwaan memerlukan masa yang lama manakala  penempatan mereka di pusat tahanan akan membazirkan wang pembayar cukai.

“Penahanan seorang pendatang tanpa izin di pusat tahanan menelan kos kira-kira RM70 sehari; cara yang lebih baik untuk kerajaan ialah melakukan proses ujian saringan bagi Covid-19 terhadap mereka dan jika keputusannya negatif, hantar sahaja mereka pulang ke negara asal,” katanya kepada  Bernama ketika dihubungi semalam.

Shamsuddin berkata, kerajaan juga perlu mempertingkat pemantauan ke atas pekerja asing haram kerana mereka tidak memiliki rekod perubatan dan tidak mendapat faedah perubatan.

Pekerja asing yang sah memiliki insurans perubatan yang disediakan majikan masing-masing selain menikmati perlindungan di bawah Pertubuhan Keselamatan Sosial (PERKESO), yang akan menanggung kos perubatan jika pekerja itu jatuh sakit atau perlu dimasukkan ke hospital, katanya.

Berhubung isu tempat tinggal pekerja asing, beliau berkata majikan tidak mampu untuk menambah baik keadaan hidup mereka sepanjang tempoh yang mencabar ini.

Memaksa majikan mematuhi undang-undang berkaitan standard perumahan minimum pada masa ini boleh menyebabkan banyak pihak terpaksa menghentikan operasi mereka, katanya.

“Majikan (mempunyai kewajipan) untuk menyediakan keadaan hidup yang selamat dan sihat kepada semua pekerja asing yang sah namun sesetengah majikan pada masa ini berdepan kekangan kewangan yang teruk susulan Perintah Kawalan Pergerakan,” katanya.

Menyentuh normal baharu, Shamsuddin mencadangkan agar kerajaan memulakan langkah menghalalkan pemotongan gaji sepanjang tempoh ini bagi mengurangkan kos menjalankan perniagaan dan meringankan beban majikan. – BERNAMA

See author's posts


Premier Sarawak terima kunjungan hormat FSJA

ANDY Jong Wan Joon menerima cek berjumlah RM100,000 disampaikan oleh Datuk Patinggi Tan Sri Abang Johari Tun Openg dan RM50,000 masing-masing daripada Shell, Petronas dan SEB ketika sesi kunjungan hormat FSJA kepada Premier Sarawak di pejabatnya.

KUCHING: Premier Sarawak Datuk Patinggi Tan Sri Abang Johari Tun Openg menerima kunjungan hormat daripada Persekutuan Persatuan Wartawan Sarawak (FSJA) di pejabat beliau di Wisma Bapa Malaysia, Petra Jaya, kelmarin.

Kunjungan hormat yang dipimpin oleh Presiden FSJA Andy Jong Wan Joon bersama-sama wakil tiga penaja emas Majlis Anugerah Kewartawanan Kenyalang (KJA) 2022 iaitu Shell, Petronas dan Sarawak Energy Berhad (SEB) tersebut bertujuan menjemput Abang Johari menyempurnakan dan seterusnya menyampaikan Anugerah Premier Sarawak sempena KJA 2022 yang dijadualkan pada 9 Disember 2022 di Imperial Hotel, Miri.

Menurut Andy menerusi satu kenyataan media, penyertaan untuk KJA 2022 akan dibuka pada 1 Julai 2022 manakala penyertaan bagi penerbitan pula bermula pada 1 September 2021 sehingga 31 Ogos 2022 dan akan ditutup pada 9 September 2022.

“Pada tahun ini, pihak penganjur (FSJA) telah mengambil keputusan untuk menggunakan kaedah penyertaan menerusi borang dalam talian bagi peserta yang ingin menghantar salinan lembut (soft copy) melalui storan awan (cloud storage).

“Peserta juga boleh menghantar salinan keras (hard copy) melalui pos terus ke alamat Malaysia Press Institute (MPI).

“Borang dalam talian boleh didapati di laman sesawang MPI mulai 1 Julai ini,” katanya.

Sebanyak 11 kategori kekal dipertandingkan dalam KJA 2022 iaitu Anugerah Kewartawanan Kesejahteraan Komuniti, Anugerah Laporan Kelestarian, Anugerah Laporan Ekonomi dan Perniagaan, Anugerah Kewartawanan (Rencana dan Penulisan Berita), Anugerah Laporan Berita, Anugerah Berita Sukan, Anugerah Ekonomi Digital, Anugerah Kewartawanan Penyiaran, Anugerah Kewartawanan Foto, Anugerah Esei Foto serta Anugerah Premier Sarawak yang menawarkan hadiah tunai keseluruhan bernilai RM250,000.

Semasa kunjungan, Abang Johari turut menyampaikan cek sumbangan berjumlah RM100,000 daripada Kerajaan Negeri Sarawak kepada FSJA, selaku penaja utama KJA sejak 2015.

Selain itu, Shell, Petronas dan SEB masing-masing menyumbangkan sebanyak RM50,000 bagi majlis berprestij tersebut.

Turut hadir, Pengurus Besar Perhubungan Kerajaan Shell Jonathan Jolly, Pengurus Hubungan Media Petronas Sarawak Johannes Ridu, Pengurus Besar Komunikasi Korporat SEB Peing Tajang, Timbalan Presiden FSJA dan juga Penasihat Persatuan Wartawan Bahagian Kuching (KDJA) Jacqueline Radoi David serta wakil-wakil lain dari FSJA, Shell, Petronas Sarawak dan SEB.

See author's posts


KPDNHEP Sibu giat laksana pemeriksaan

SIBU: Kementerian
Perdagangan Dalam Negeri dan Hal Ehwal Pengguna (KPDNHEP) Cawangan Sibu terus
giat menjalankan pemeriksaan, siasatan aduan pengguna serta pemantauan harga
pada cuti Perayaan Wesak.

Menerusi kenyataan yang
dimuat naik di laman Facebook rasmi KPDNHEP Sibu pada Khamis lalu, pemeriksaan
tertumpu di premis perniagaan seperti pasaraya, kedai runcit, pasar basah,
bakeri dan farmasi sekitar bandar Sibu.

Katanya, pemeriksaan ini
dilakukan bagi memastikan bekalan keperluan asas mencukupi dan peniaga
meletakkan harga yang stabil.

“Tindakan tegas
diambil terhadap peniaga yang mengambil kesempatan menaikkan harga barang dan
mereka wajib meletakkan tanda harga pada barangan yang dipamerkan untuk jualan.

“Jika gagal berbuat
demikian, mereka boleh diambil tindakan di bawah Akta Kawalan Harga dan
Antipencatutan 2011,” katanya.

Pemeriksaan dan
pemantauan harga rutin harian telah dijalankan oleh sepasukan Pegawai
Penguatkuasa dan Pegawai Pemantau Harga KPDNHEP Sibu.

Di samping itu, Bilik
Gerakan KPDNHEP Sibu sentiasa beroperasi dari 8.00 pagi hingga 6.00 petang
setiap hari sepanjang tempoh Perintah Kawalan Pergerakan (PKP.)

Orang ramai yang
mempunyai sebarang maklumat, aduan atau pertanyaan boleh dibuat secara terus
melalui e-aduan.kpdnhep.gov.my atau menghubungi Bilik Gerakan KPDNHEP Sibu di
talian 084-335662 atau WhatsApp ke 019-2794317 (Aduan Pengguna).

Pengguna boleh menyemak
dan membuat perbandingan harga sebelum berbeli di laman sesawang ‘Price
Catcher’.

See author's posts


JPN Sarawak terima peruntukan tambahan RM1.87 juta

SIMANGGANG: Jabatan Pendidikan Negeri Sarawak telah menerima peruntukan tambahan sebanyak RM1.87 juta bagi membeli alat pengimbas suhu badan untuk kegunaan sekolah dalam negeri ini.

Pengarah Jabatan Pendidikan Negeri Sarawak, Abang Mat Ali Abang Masagus berkata, pembelian alat pengimbas suhu itu penting untuk mengambil bacaan suhu badan murid dan pelajar seperti mana yang telah diwajibkan oleh pihak kerajaan dalam pelaksanaan pematuhan prosedur operasi standard (SOP).

“Pihak kita sebelum ini telah pun diperuntuk sebanyak RM4.85 juta daripada Kementerian Pendidikan bagi menyedia lebih kelengkapan di sekolah seperti kemudahan mencuci tangan, pembelian pelitup muka dan pensanitasi tangan.

“Bagaimanapun pihak kementerian sebenarnya memberi lebih banyak penekanan terhadap tempat mencuci tangan agar para murid atau pelajar dapat menjadikan tabiat mencuci tangan sebagai satu amalan tetap ketika berada di sekolah sepanjang masa,” kata beliau.

Abang Mat berkata demikian ketika ditemui media sebaik sahaja selesai merasmikan Program Bicara Eksekutif Bersama Warga Pendidikan Daerah Sri Aman yang berlangsung di sebuah hotel dalam bandar ini baru-baru ini.

Beliau berkata, sekolah-sekolah dalam negeri ini turut mendapat bantuan daripada pihak luar berhubung pembelian alat pengimbas suhu badan untuk kegunaan harian para murid dan pelajar.

“Walaupun memperoleh peruntukan mencukupi daripada kementerian, pihak sekolah dalam negeri ini juga mendapat bantuan bagi membeli alat pengimbas suhu daripada Persatuan Ibu Bapa dan Guru (PIBG) serta invidu perseorangan.

“Kehadiran PIBG dan individu perseorangan ini secara tidak langsung telah membantu kita menambah jumlah alat pengimbas suhu badan murid dan pelajar yang sedia ada di sekolah sebelum itu,” kata beliau.

Terdahulu, seramai 27 Penolong Kanan Pentadbiran dan Akademik Sekolah Rendah dari Daerah Sri Aman telah mengikuti Program Bengkel Memperkasa Pengurusan dan Kepimpinan di sini. Turut hadir, Setiausaha Tetap Kementeriaan Pendidikan, Sains dan Penyelidikan Teknologi Sarawak (MESTR), Kameri Affandi, Pegawai Pendidikan Daerah Sri Aman, Dr Abang Adam Abang Deli, Pegawai Tadbir Khas MESTR, Bihud Apok serta Wong Chung Kong, wakil Pengarah Institut Aminuddin Baki (IAB) Cawangan Sarawak, Samen Sanggod dan Timbalan Sektor Pengurusan Sekolah PPD Sri Aman, Kwang Lau.

Oleh Valentine Ngumbang

See author's posts


MAHB bantu mudah cara operasi penerbangan SAR di Turkiye

KUALA LUMPUR: Malaysia Airports Holdings Berhad (MAHB) memberikan sepenuh komitmen untuk memudah cara semua penerbangan penyelamatan dan dan operasi kargo yang melalui Lapangan Terbang Antarabangsa Istanbul Sabiha Gökçen (SAW) susulan gempa bumi dahsyat yang melanda tenggara Türkiye, awal pagi Isnin.

MAHB merupakan operator lapangan terbang tersebut.

Pengarah Urusan MAHB, Datuk Iskandar Mizal Mahmood berkata, pihaknya juga bekerjasama rapat dengan Kementerian Luar untuk memberikan bantuan tambahan dengan menyediakan penginapan transit kepada 75 anggota Pasukan Mencari dan Menyelamat Khas Malaysia (SMART) di hotel di lapangan terbang itu, sebelum mereka digerakkan ke kawasan terjejas

“Penerbangan penyelamatan pertama berlepas jam 8.41 pagi waktu tempatan dan sehingga kini, enam penerbangan serupa sudah berlepas dari lapangan terbang berkenaan membawa 1,400 anggota penyelamat,” katanya melalui kenyataan media, malam tadi.

“Kami sama-sama sedih dengan tragedi tersebut dan mengucapkan takziah kepada keluarga mangsa gempa bumi itu. Kami akan terus menawarkan sebarang bantuan yang mungkin,” katanya.

Iskandar Mizal berkata, SAW adalah satu daripada dua lapangan terbang yang ditetapkan oleh kerajaan Turkiye sebagai hab penyelamat dan logistik, di mana ketika ini Terminal Penerbangan Am di SAW digunakan sebagai pusat pengurusan krisis dengan menyediakan sokongan yang diperlukan termasuk makanan untuk pasukan penyelamat.

Menurut laporan media, gempa bumi yang melanda selatan Turkiye berhampiran bandar Gaziantep telah meragut 912 nyawa di Turkiye, manakala 476 lagi kematian direkodkan di Syria.

Menurut Kementerian Luar, setakat ini tiada laporan mengenai rakyat Malaysia terjejas dengan kejadian tersebut. – Bernama

See author's posts


Anang salah pilih perintah

BINTULU: Penyilap dalam milih perintah deka mai pengerugi besai ngagai rayat.

Pengempu penuduk Sitak Kunsil Negeri (DUN) Kakus, Datuk John Sikie madahka, iya terang mandangka peranak enggai enda pan nanggung pengerugi pengudah pekara ke nyadi dalam Pengawa Bepilih Besai ke-14 (PRU-14).

“Anang salah pilih perintah baka ba PRU-14 lepas ke ngujung kitai rugi lalu patut belajar ari penyilap ke udah.

“Ketegal salah pilih pengari Parlimen di sitak tu (Selangau) ke enda sama enggau perintah ke megai diatu, kitai rugi ari sukut agih sekurang-kurang nya 60 juta mungkur projek baka Projek Mit  Luar Bandar (MRP) enggau ke buka , ari  Kaban Parlimen.

Iya mansutka pekara tu ba program Kimpin Komponen Injin Gabungan Parti Sarawak (GPS) Kakus di sebuah rumah panjai  di DUN nya bedau lama ke udah.

Indah ku iya, maya Pakatan Harapan (PH) nyadi perintah ungkup timpuh 22 bulan, pan mengkang nadai projek dipejalaika maya nya.

“Diatu pan kitai nemu iya (Baru Bian) ke alai iya ukai orang sitak ditu.

“Tu ajar ngagai kitai ngambika kitai enda milih pengari parti ke  salah,” ku iya.

Ba Pengawa Bepilih Besai Negeri ke-12 sekali tu, Sikie ngarika  Gabungan Parti Sarawak (GPS) besatup enggau chalun Parti Keadilan Rakyat (PKR), Joshua Jabeng; Parti Bumi Kenyalang (PBK), Peter Kelanang Diung; Parti Sarawak Bersatu (PSB), Peter Tuan enggau dua chalun ngatika diri, Ugik Selipeh enggau Tiun Kanun.

See author's posts


Digital Village, hala tuju ekonomi digital

TINJAUAN… Datuk Abdullah Saidol hadir pada Majlis Lawatan Sambil Belajar Pelajar-Pelajar Praktikal UKASdi TEGAS Digital Village.

KUCHING: Digital Village adalah kemuncak serta mercu tanda kesungguhan Premier Sarawak, Datuk Patinggi Tan Sri Abang Johari Tun Openg dalam merangka dan menstruktur hala tuju ekonomi digital di negeri ini.

Timbalan Menteri Di Jabatan Premier Sarawak (Hal Ehwal Korporat, Penerangan dan UKAS), Datuk Abdullah Saidol berkata, Tabung Ekonomi Gagasan Anak Sarawak (TEGAS) telah ditubuhkan pada 2012 dan bukan sahaja menekankan digitalisasi malah banyak program yang telah mereka laksanakan.

“Saya berharap suatu hari kita boleh mengadakan persembahan kecil seperti persembahan teater di sini bagi memeriahkan lagi kampung digital kita ini.

“Banyak yang boleh TEGAS lakukan bersama dengan Unit Komunikasi Awam Sarawak (UKAS) selain daripada kursus dan bengkel kecil yang boleh kita lakukan di sini,” katanya.

Beliau berkata demikian pada majlis Lawatan Sambil Belajar Pelajar-pelajar Praktikal UKAS di TEGAS Digital Village di sini, semalam.

Datuk Abdullah Saidol yang juga Setiausaha TEGAS bercadang untuk mengadakan beberapa program bersama TEGAS bagi mempromosikan Digital Village ini.

“Banyak program yang telah dilaksanakan oleh UKAS, jika terdapat pihak yang memerlukan perkhidmatan UKAS dalam menghebah inisiatif atau program boleh ajukan pada kami.

“Kerana itulah tugas hakiki UKAS, mewarwarkan apa sahaja yang berlaku di setiap pelosok dan penjuru Sarawak,” ujarnya lagi.

Lawatan tersebut bertujuan bagi memberi pendedahan kepada pelajar praktikal tentang dunia teknologi dan pendigitalan selain memperkenalkan warga kerja UKAS dan Tegas Digital Village.

Seramai 10 pelajar praktikal UKAS dan 10 kakitangan UKAS telah menyertai lawatan tersebut.

Turut hadir, Pegawai Tadbir Khas Datu Takun Sunggah mewakili Pemangku Pengarah UKAS, Samuel Simon, Pengurus Besar TEGAS Digital Village Manzoor Hayat Khan, Ketua-Ketua Seksyen serta pelajar praktikal.

See author's posts


Pencarian mangsa hilang dihentikan sementara

TOKYO: Pihak penguasa Jepun semalam menghentikan sementara operasi mencari berpuluh-puluhan mangsa para pelaut yang masih hilang dari kapal kargo karam dalam ribut taufan, disebabkan gelombang besar dan angin kencang telah menghalang daripada meneruskan operasi pencarian.

Pada Jumaat lepas, pasukan pengawal pantai telah menemui mangsa kedua terselamat selepas kapal kargo Gulf Livestock 1, yang membawa 6,000 ekor lembu dan 43 kru kapal, membuat panggilan kecemasan pada Rabu ketika sedang belayar di perairan Laut China Timur di sebelah barat Pulau Amami-Oshima di wilayah Kagoshima ketika Taufan Maysak melintasi kawasan tersebut.

Taufan Haishen, ribut yang paling kuat sekali, dijangkakan akan melanda Jepun semalam, dengan kelajuan angin sehingga 290 kilometer sejam, menjadikannya sebagai ribut ‘kejam’ – pada tahap tertinggi dalam skala klasifikasi negara.

“Kami telah meneruskan operasi pencarian pagi ini dengan menggunakan kapal terbang, namun tidak menjumpai sebarang petunjuk,” kata seorang pegawai pengawal pantai tempatan.

“Buat sementara waktu, kami mencadang untuk menghentikan seluruh operasi pencarian ” sehingga Taufan Haishen berlalu, ujar pegawai tempatan kepada AFP. Ribut tersebut diramal bakal melanda negara itu pada Isnin.

Mangsa pertama yang terselamat dijumpai pada petang Rabu, diikuti dengan penemuan mangsa kedua iaitu salah seorang kru kapal tersebut pada Jumaat.

Kementerian Luar Filipina mengatakan bahawa kedua-dua mangsa terselamat tersebut merupakan warga Filipina, dan ahli keluarga mereka juga telah dihubungi mengenai perkara berkenaan.

Kru kapal kargo terbabit terdiri daripada 39 rakyat Filipina, dua warga New Zealand, manakala dua lagi warga Australia.

Sebelum ini, bot yang dilaporkan mengalami masalah enjin juga berlayar dari Napier di New Zealand menuju ke Tangshan, pelabuhan China.

Haishen dilaporkan telah melanda Okinawa di selatan Jepun pada sebelah pagi dan diramal bakal beralih ke utara menuju ke barat Kyushu, dan berikutan itu, pihak kerajaan telah mengeluarkan amaran kepada para penduduk sekitar supaya bersiap siaga. – AFP

See author's posts


Renault tetap kekal bersaing

RENAULT akan meneruskan operasi pasukan mereka dalam Kejuaraan Formula Satu (F1) Dunia sekalipun mengumumkan hampir 15,000 hilang pekerjaan kesan kejatuhan jualan kenderaan.

Pengilang dari Perancis, yang kembali ke F1 pada 2016 selepas lima tahun tidak mengambil bahagian berkata perubahan akan datang pada had perbelanjaan sukan akan membantu mereka untuk terus bersaing.

“Kami memberitahu kepada umum dan mengesahkan kami berhasrat untuk kekal di Formula Satu,” kata Ketua interim Renault, Clotilde Delbos.

“Berita mengenai had pengajian baru dalam terma pelaburan adalah sangat bagus buat kami, kerana kami kurang penggunaan dalam bahagian ini berbanding beberapa persaing kami yang sanggup membelanjakan wang yang banyak.

“Jadi kami akan terus kekal di Formula Satu.”

Renault turut menyediakan enjin buat kereta F1 McLaren, sebelum Mercedes akan mengambil alih tahun depan.

Pasukan itu masih menantikan kemenangan pertama sejak kembali dalam sukan permotoran itu, sekali pun mereka menamatkan saingan di tempat keempat kedudukan pengeluar pada 2018 dan kelima tahun lalu.

Renault belum lagi mengumumkan pengganti bagi pemandu Australia, Daniel Ricciardo dengan bekas pemandu Red Bull bersedia untuk ke McLaren pada 2021.

USAHA Formula Satu (F1) untuk mengambil langkah penjimatan diluluskan oleh badan induk sukan permotoran Persatuan Permotoran Antarabangsa (FIA).

Perubahan dalam aspek sukan, teknikal dan undang-undang kewangan diluluskan selepas undian secara talian menerusi mesyuarat majlis permotoran dunia.

“Ia berikutan keperluan bagi mengurangkan kos dan langkah penjimatan untuk sukan itu susulan pandemik Covid-19,” kata jurucakap badan induk berkenaan dalam satu kenyataan.

F1 sebelum ini bersetuju mengurangkan bajet untuk musim 2021, namun perancangan baharu itu akan diteruskan pada masa depan.

Jumaat lalu, kesemua pasukan melakukan undian untuk bersetuju dengan perancangan bajet rendah yang akan diperkenalkan tahun depan dari $30 juta (RM130.76 juta) kepada $145 juta (RM632.0 juta) iaitu sekitar 114 juta pound (RM610.1 juta) setahun, termasuk pengurangan kos pada tahun-tahun berikutnya.

Saingan musim 2020 masih belum dapat diadakan angkara pandemik itu yang menyebabkan 356,000 kematian di seluruh dunia.

Kesepakatan juga telah dicapai yang menyaksikan semakin rendah kedudukan sesebuah pasukan itu di kedudukan pengeluar, semakin banyak masa yang akan mereka peroleh untuk menggunakan terowong angin bagi meningkatkan kualiti jentera pada tahun berikutnya.

FIA juga meluluskan langkah untuk menghadkan keupayaan jentera pada 2021.-AFP

See author's posts


Kes kematian Covid-19 langkau 844,000

AMERIKA SYARIKAT: Dunia terus merekodkan lebih 200,000 kes baharu positif Covid-19 direkodkan dalam tempoh 24 jam sekali gus menjadikan jumlah kumulatif global mencecah 25 juta kes.

Data terbaharu Johns Hopkins University menunjukkan Amerika Syarikat (AS) kekal sebagai negara paling teruk terjejas dengan hampir 6 juta kes jangkitan.

Ini diikuti Brazil dengan 3.8 juta kes manakala India merekodkan 3.5 juta kes.

Jangkitan Covid-19 di Rusia pula mencecah 987,000 kes.

Sementara itu, Peru (639,435), Afrika Selatan (625,056), Columbia (599,884) dan Mexico (591,712) melepasi angka setengah juta kes.

Negara yang melepasi angka 400,000 pula adalah Sepanyol (439,286), Chile (409,974), Argentina (401,239), manakala Iran (373,570), United Kingdom (336,641), Perancis (315,813), Arab Saudi (314,821) dan Bangladesh (310,822) merekodkan angka jangkitan melepasi 300,000 kes.

Sementara itu, enam lagi negara merekodkan angka positif melebihi 200,000 termasuk Pakistan (295,636), Turki (268,546), Itali (268,218), Jerman (243,305), Iraq (231,177) dan FIlipina (217,396).

Dalam pada itu, negara yang melepasi angka 100,000 adalah Indonesia (172,053), Kanada (129,838), Ukraine (121,930), Qatar (118,575), Bolivia (115,354), Israel (114,020), Ecuador (113,648), dan Kazakstan (105,684).

Negara lain masih merekodkan angka positif di bawah 100,000.

Dalam perkembangan lain, jumlah kematian global pula merekodkan lebih 5,000 kes dicatatkan dalam 24 jam menjadikan jumlah keseluruhan 844,095.

AS merekodkan jumlah tertinggi iaitu 182,982 kematian, diikuti Brazil dan Mexico, masing-masing dengan 120,462 dan 63,819 kematian.

Sementara itu, India pula merekodkan angka korban sebanyak 63,498 kes.

Dalam pada itu, United Kingdom mencatatkan angka kematian sebanyak 41,586 kes diikuti Itali dan Perancis masing-masing merekodkan angka melebihi 30,000.-AFP

See author's posts


Liga Perdana dapat ‘lampu hijau’

LIGA PERDANA INGGERIS

KELAB Liga Perdana Inggeris mendapat harapan untuk melengkapkan musim mereka semalam apabila kerajaan menerbitkan “cara” yang dapat menyaksikan kembalinya sukan elit di England bermula 1 Jun.

Ketika 20 kelab divisyen satu England bertemu untuk perbincangan lanjut mengenai “Projek Memulakan Semula “, menteri mengumumkan rancangan untuk meredakan ‘lockdown’ Covid-19 .

Di bawah langkah kedua proses itu, yang tidak dapat dimulai lebih awal daripada 1 Jun, acara sukan akan diizinkan “berlangsung tanpa penonton untuk siaran, sambil mengelakkan risiko hubungan sosial berskala besar”.

Perdana Menteri, Boris Johnson berkata dia percaya kembalinya sukan di TV akan “memberikan semangat yang sangat diperlukan untuk semangat nasional.”

Penyokong akang menghadapi penantian yang lama untuk dibenarkan kembali menghadiri perlawanan, namun, dengan garis panduan terbaru untuk membolehkan sukan kembali di hadapan orang ramai “hanya mungkin dapat dicapai dengan ketara kemudian bergantung kepada pengurangan jumlah jangkitan”.

Kelab-kelab Liga Perdana Inggeris telah merancang untuk kembali beraksi paling awal seminggu bermula 8 Jun.

Sebelum perlawanan dapat dipertimbangkan, protokol perlu dipersetujui mengenai bagaimana kembali ke latihan berkumpulan dengan selamat dan bagaimana Liga Perdana Inggeris akan menghadapi ujian positif.

Brighton mengesahkan pada hari Ahad bahawa anggota ketiga skuad mereka telah diuji positif.

Kes juga telah dijumpai dalam pasukan di Jerman, di mana Bundesliga akan dimulakan semula hujung minggu ini, serta Itali, Sepanyol dan Portugal dalam beberapa hari terakhir.

Pemain telah menyuarakan keprihatinan mereka terhadap prospek untuk kembali berlatih dan, akhirnya, bermain sukan kontek pada masa yang sama orang ramai didorong untuk mematuhi garis panduan penjarakan sosial.

UK telah menjadi salah satu negara yang paling teruk terkena wabak global ini, dengan kerajaan secara rasmi mencatatkan hampir 32,000 kematian orang-orang yang telah positif Covid-19. – AFP

See author's posts


Beri mandat kepada GPS untuk terus perjuangkan MA63

KUCHING: Tiga perkara utama dalam Perjanjian Malaysia 1963 (MA63) yang belum selesai, akan terus diperjuangkan oleh Gabungan Parti Sarawak (GPS).

Premier Sarawak, Datuk Patinggi Tan Sri Abang Johari Tun Openg yang juga Pengerusi GPS berkata bagi meneruskan usaha itu, rakyat di negeri ini perlu terus memberi mandat kepada GPS.

“Mandat (penuh) daripada rakyat ini akan kita gunakan untuk meneruskan perjuangan ini (tuntutan MA63).

“Ada tiga perkara penting yang belum kita putuskan selain membabitkan diri kita dalam dasar nasional seperti mempertahankan hak rakyat Sarawak dalam MA63,” katanya.

Beliau berkata demikian pada sidang media selepas mempengerusikan mesyuarat Kepemimpinan Tertinggi GPS di sini, petang ini. Terdahulu, beliau turut mempengerusikan mesyuarat Majlis Kerja Tertinggi PBB.

Abang Johari menggariskan tiga perkara yang dituntut dalam MA63 tetapi belum selesai, seperti berikut:

Abang Johari berkata, isu berkaitan geran khas akan terus dibuat selagi formula agihan peruntukan berkenaan, seperti yang dituntut oleh Kerajaan Sarawak tidak dipenuhi.

“Perkara kedua ialah mengenai Mahkamah Tinggi Borneo. Mengikut Laporan Jawatankuasa Antara Kerajaa (IGC), dulu ada dua mahkamah iaitu Mahkamah Tinggi Malaya dan Mahkamah Tinggi Borneo.

“Namun sekarang, tidak ada lagi Mahkamah Tinggi Borneo. Kalau ikut perundangan, peguam di Semenanjung Malaysia tidak boleh menjalankan tugas guaman di Sabah atau Sarawak.

“Perkara ketiga ialah Jabatan Teknikal harus diiktiraf sebagai jabatan yang akan melaksanakan Projek Persekutuan di Sarawak dalam perundangan kita dan ketiganya jabatan teknikal yang harus diiktiraf sebagai jabatan melaksanakan projek Persekutuan di Sarawak,” katanya.

See author's posts


Koko sumbang RM1.64 bilion kepada KDNK tahun lepas

KOTA KINABALU: Hasil koko menyumbang sejumlah RM1.64 bilion kepada keluaran dalam negara kasar (KDNK) pada 2020 iaitu peningkatan sebanyak 5.4 peratus berbanding RM1.56 bilion bagi tahun sebelumnya.

Dalam kenyataannya baru-baru ini, Kementerian Perusahaan Perladangan dan Komoditi (KPPK) berkata, subsektor koko juga secara khusus telah menyumbang sebanyak RM6.23 bilion kepada pendapatan eksport negara pada tahun lepas.

“Sektor agrikomoditi, termasuk koko merupakan antara penyumbang utama pendapatan eksport negara.

“Lembaga Koko Malaysia (LKM) sedang membangunkan program-program bagi menghasilkan biji koko berkualiti tinggi dan berperisa unggul selain membangunkan sistem pengesanan bagi menyokong pengeluaran biji koko.

“Malah, biji-biji koko ini boleh dipasarkan pada harga tinggi mencecah RM15 sekilogram,” katanya.

Kenyataan itu dikeluarkan bersempena lawatan kerja Menterinya Datuk Zuraida Kamaruddin ke LKM di sini, baru-baru ini.

Menurut KPPK, permintaan biji koko premium oleh pengusaha coklat juga semakin meningkat dengan terdapat sebanyak lapan pengusaha artisan coklat ‘single origin’ atau sumber tunggal di seluruh negara pada masa ini.

Selain itu, LKM juga sedang melaksanakan Program Pembangunan Rantaian Kluster Koko sebagai pemangkin untuk kemampanan pengeluaran koko tempatan dengan berteraskan konsep ‘Farm to Table’ (Dari Ladang ke Meja Makan).

“KPPK yakin pasaran dan permintaan produk koko dapat dipertingkatkan ke lebih banyak negara melalui program berimpak seperti ini,” katanya.

Program tersebut disasarkan kepada kumpulan pekebun kecil yang secara tradisionalnya terlibat di sektor huluan dengan aspek infrastruktur dibangunkan bagi kemudahan pemprosesan biji koko yang dikeluarkan.

“Di Sabah, pusat pengumpulan dan pemprosesan biji koko terkini sedang dibina di Kampong Napong, Ranau dan dijangka siap pada akhir tahun depan.”

Menurut kementerian itu, selain aktiviti pengeluaran dan perdagangan, pekebun kecil koko juga disyorkan untuk menceburi bidang agripelancongan.- Bernama

See author's posts


Lelaki maki anggota tentera ditahan

KANGAR:
Seorang lelaki ditahan kerana mengeluarkan
kata-kata kesat dan memaki anggota tentera ketika pemeriksaan di sekatan
jalan raya (SJR) di Kuala Perlis Isnin lepas.

Ketua
Polis Daerah Kangar Supt Wari Kiew berkata, dalam kejadian kira-kira jam 11.45
pagi itu, suspek warga tempatan berumur 35 tahun yang bekerja sendiri itu
bertindak melempar kata-kata jelik kepada anggota tentera yang sedang bertugas.

“Kejadian
itu berlaku apabila polis meminta kad pengenalan suspek namun suspek telah
mengeluarkan kata-kata yang tidak sepatutnya kepada seorang anggota tentera
berada berhampiran,” katanya ketika dihubungi Bernama semalam.

Wari
berkata, suspek direman selama sehari bermula semalam dan kes disiasat di bawah
Seksyen 186 Kanun Keseksaan, Peraturan 11 (1) Peraturan-Peraturan Pencegahan
dan Pengawalan Penyakit Berjangkit (Langkah-Langkah Di Dalam Kawasan Tempatan
Jangkitan) 2020 dan Akta Kesalahan-kesalahan Kecil 1955. – BERNAMA

See author's posts


Selesaikan rumah rosak akibat projek pembentungan

KUCHING: Kerajaan Sarawak dituntut agar lebih proaktif dalam menyelesaikan masalah rumah-rumah rosak dan retak di kawasan Kampung Tunku akibat projek pembentungan di bawah Pakej 2-The Kuching Centralised Wastewater Management System for Kuching City Centre yang telah berlarutan memasuki tahun kelima semenjak 2017.

Salah seorang penduduk, Jais Sahok ,62, berkata rumah beliau dan hampir 300 rumah lain telah mengalami kerosakan dan keretakan yang dahsyat akibat tanah mendap yang berlaku selepas kerja-kerja penggerudian saliran pembentungan bermula beberapa tahun lepas.

Menurut beliau, jumlah pampasan yang dicadangkan oleh pihak kontraktor bertanggungjawab iaitu Kumpulan Nishimatsu-Hock Seng Lee Consortium adalah terlalu rendah berbanding dengan jumlah kerosakan yang berlaku

“Kerja-kerja baik pulih juga kebanyakkannya hanya berbentuk “touch up” dan bukannya membaiki sehingga pulih kepada keadaan asal,”jelasnya.

“Perkembangan ini amat membimbangkan kerana rundingan lepas rundingan dibuat antara kedua-dua pihak tanpa mendatangkan hasil,”katanya.

Sementara itu, Norlia Hassan ,49, berkata, beliau khuatir dan risau nyawa mereka dan ahli keluarga terancam disebabkan struktur-struktur rumah mereka yang telah terjejas teruk.

“Saya telah menetap di sini sejak 1983 lagi, dan sebelum ini tiada berlaku kerosakan dan keretakan rumah. Namun, sejak projek ini dijalankan, rumah saya mengalami keretakan dan kerosakan yang teruk,” maklumnya.

Selain itu, beliau berasa hampa kerana beberapa kali menerima kunjungan dan pemeriksaan daripada Jabatan Pembentungan, kontraktor terbabit, wakil rakyat, pihak Dewan Bandaraya Kuching Utara (DBKU) dan badan bertindak (taskforce) serta beberapa pihak lain namun tiada sebarang perkembangan positif.

Tambahnya lagi, Jabatan Kerja Raya (JKR) terlibat dalam isu ini telah memeriksa sejumlah besar rumah-rumah penduduk kampung yang terjejas, namun laporan rasmi masih belum dikemukakan kepada penduduk.

Dalam pada itu, Nasir Sahok ,63, turut memberitahu rumah beliau sebelum ini mengalami kerosakan dan keretakan rumah yang dahsyat disebabkan projek pembentungan tersebut telah dibaik pulih hanya menggunakan duit sendiri.

“Saya pada mulanya menyangka rumah saya retak disebabkan faktor lain, justeru saya menggunakan duit saya sendiri untuk membaik pulih rumah tersebut,” tegasnya.

“Rupa-rupanya ia rosak disebabkan projek pembentungan yang dijalankan berikutan terdapat jiran tertangganya mengadu masalah yang sama kepadanya,”ujarnya.

“Namun, apa yang lebih menyedihkan adalah rumahnya kembali mengalami kerosakan dan keretakan hanya dalam tempoh setahun dari tarikh ia diperbaiki berikutan daripada kesan projek pembentungan yang dijalankan,” katanya.

Bukan itu sahaja, semakan wartawan pada status akaun Facebook Jawatankuasa Kemajuan dan Keselamatan Kampung (JKKK) Kampung Tunku juga terbukti mengesahkan kerisauan penduduk adalah benar dan kerosakan adalah disebabkan projek tersebut.

Oleh demikian, penduduk-penduduk amat mengharapkan tindakan karajaan ke atas kontraktor terlibat untuk mempertahankan hak-hak penduduk.

“Kami bukan orang senang. Malah rumah ini pun dibeli dengan titik peluh dan ‘jerih payah’ orang tua kami berpuluh tahun,”rayu penduduk di sini, semalam.

“Kami berharap agar perkara ini dapat diselesaikan sebaik-baiknya dan pihak kontraktor serta lain-lain yang terlibat agar ambil tahu serta ada rasa tanggungjawab kerana isu ini melibatkan nyawa, keselamatan dan harta-benda. Bukan setakat bersikap melepaskan batuk di tangga dan saling menyalahkan sekiranya terjadi malapetaka kelak,” ujar mereka lagi.

Oleh ‘AINI ‘AFIFAH HAFIZ

See author's posts


Perbaiki sistem penyampaian agensi kerajaan

LIMBANG: Kerajaan perlu mengakui bahawa kelemahan sistem penyampaian agensi kerajaan bertanggungjawab adalah menyebabkan beberapa projek pembangunan yang dilaksanakan termasuk pembinaan Jalan Pintasan dari Limbang ke Miri tidak dapat disiapkan.

Timbalan Menteri Pembangunan Luar Bandar Datuk Hasbi Habibollah berkata, Kerajaan Sarawak dan Persekutuan sudah berusaha meluluskan projek pembangunan sebelum ini, tetapi tidak dapat dilaksanakan.

“Apa yang berlaku kepada sistem penyampaian, kerajaan sudah banyak membantu melaksana projek pembangunan.

“Ini menyebabkan rakyat yang tidak tahu akan menuduh kerajaan tidak melakukan projek, sedangkan kerajaan sudah membuat yang terbaik dan semua pihak perlu memastikan semua keperluan rakyat disampaikan kepada rakyat,” katanya pada Program Jualan Keluarga Malaysia (PJKM) di pekarangan berhampiran Medan Selera di sini, semalam.

Hasbi yang juga Ahli Parlimen Limbang berkata, kerajaan akan meneruskan program  pembangunan dengan membawa lebih banyak projek ke daerah ini demi kepentingan rakyat terus dilaksanakan pada tahun ini.

“Tidak akan ada noktah untuk meneruskan pembangunan, yang penting semua pihak   perlu bekerjasama termasuk agensi dan kontraktor yang diberi amanah untuk  melaksanakan projek jalan dari Limbang ke Miri dapat dibina segera,”ujarnya.

Jelas beliau, terdapat lagi kemudahan lif di bangunan Tamu Limbang yang dipohon kepada Kerajaan Sarawak sebelum ini diharap dapat direalisasikan pada tahun ini.

Menurutnya, kemudahan lif diperlukan memudahkan warga emas dan mereka yang menghidap sakit kaki dapat menggunakan kemudahan itu yang kini dalam peringkat tender.

“Kemudan lif di bangunan Tamu Limbang ini amat dinanti, walaupun ia kecil, tetapi memberi makna besar kepada rakyat kita,” katanya.

Selain itu, projek lain yang dilaksanakan pada tahun ini termasuk pembinaan jambatan kekal Enseriban di bawah Kementerian Pembangunan Luar Bandar (KPLB) dan kini konsultan sudah dilantik.

Terdahulu, kerosakan Jambatan Enseriban itu sebelum ini dilakukan syarikat pembalakan sebagai tanggungjawab sosial korporat untuk penduduk yang melalui jalan balak terbabit.

“Sementara itu, pembinaan Jambatan Semena kemungkinan akan dikaji sedikit kerana laluan yang berlainan.

“KPLB juga akan berunding dengan Kerajaan Sarawak untuk menyambung Projek Rangkaian Jalan Sarawak-Sabah (SSLR) dengan Jalan Hulu Tubai Mentawai dari Mulu ke Marudi, Marudi ke Miri dan seterusnya menghubungkan Limbang dan Miri tanpa melalui Brunei dengan segera,” jelasnya.

Katanya, pembinaan jalan pintasan dari Limbang ke Miri ini bukan benda baharu, tetapi sudah dirancang untuk dilaksanakan sejak Rancangan Malaysia Ke-8 (RMK-8).

Oleh ADENG EDRUS

See author's posts


372 bungkus makanan diagih di Mukah

HENRY B SIYU

MUKAH: Sebanyak 372 bungkus makanan telah diagihkan di Kampung Sungai Alo dan Skim Penempatan Semula Sg. Alo (SPS Sg Alo), Mukah semalam.

Sumbangan berupa keperluan harian yang dihantar dari rumah ke rumah itu adalah Bantuan Khas Perdana Menteri yang disampaikan melalui Ahli Parlimen Mukah.

Sebelum diagihkan kepada penerima, ketua masyarakat menerimanya  daripada Residen Bahagian Mukah, Hamdiah Bakir pada majlis ringkas yang diadakan di  Surau Darul Ibadah di sana.

Juga kelihatan ialah Penolong Pegawai Daerah; Pleadzman Ahip, Pegawai Tadbir daripada Pejabat Residen; Ismail Kasah,  Pegawai Pusat Khidmat Parlimen Mukah; Almalhakim Norshidi,  Penghulu; Ahmad Jakriah,  Ketua Kaum SPS Sg Alo; Razmah Mohamad dan Ketua Kampung (KK) Kampung Sungai Alo Mukah; Ali Hamid.

Ketika ditemui media pada majlis ringkas itu, Hamdiah yang juga merupakan Pengerusi  Jawatankuasa Pengurusan Bencana Bahagian Mukah,  menyatakan bekalan barang keperluan untuk Mukah adalah mencukupi.

“Ini adalah bantuan Khas Perdana Menteri melalui Ahli Parlimen dan kini pengagihan telah dan  sedang berlangsung di ketiga-ketiga daerah atau ADUN di bawah Parlimen Mukah iaitu Dalat, Tellian dan Balingian. Kesemua untuk kawasan parlimen ialah sejumlah 11,920 bakul makanan,” ujarnya.

Beliau menyatakan pengagihan itu akan diteruskan selepas Aidilfitri kerana  sebahagian daripada bantuan masih dalam persiapan atau pembungkusan.

Menyentuh mengenai bank, Hamdiah mengakui bahawa bank-bank di Bandar Mukah sentiasa di penuhi pelanggan semenjak Perintah Kawalan Pergerakan (PKP) hingga Perintah Kawalan Pergerakan Bersyarat (PKPB) kini,  amat berharap bank bergerak yang dirancangkan akan menjadi kenyataan dalam masa terdekat ini.

“Bahagian Mukah ini mempunyai lima daerah, Tanjung Manis, Daro, Matu, Dalat dan Mukah.  Ada daerah yang tidak ada bank langsung; cuma di Mukah mempunyai beberap buah bank, jadi tumpuan orang ramai semenangnya  di bandar ini. Justeru, tentang kewujudan bank bergerak sememangnya amat dinanti-nantikan oleh kita semua,” ujarnya lagi.

Sementara itu, KK Ali Hamid mengucapkan terima kasih kepada Perdana Menteri atas bantuan barangan keperluan harian itu.

“Saya ingin mengucapkan terima kasih kepada Perdanan Menteri, Ahli Parlimen kita, Dato Hanifah Hajar Taib, dan semua yang terlibat dengan pengagihan bantuan ini. Dan semestinya juga untuk kerajaan negeri yang juga memberi pelbagai bantuan untuk rakyat kita. Saya juga ingin mengambilkan kesempatan ini untuk mengucapkan ‘Selamat Hari Raya Aidilfitri’ kepada semua,” katanya.

See author's posts


ADUM LIU

MIRI: Berita Daerah Zon Hijau yang diumumkan oleh Jawatankuasa Pengurusan Bencana Negeri Sarawak dan Majlis Keselamatan Negara kelmarin telah menaikkan semangat masyarakat di Daerah Subis untuk mengekalkan status tersebut.

Daerah Subis antara 26 daerah yang dikategori sebagai zon hijau bebas wabak Covid-19 oleh Kementerian Kesihatan Malaysia sekali gus telah melegakan orang ramai di sini. Awang Maulana, 69 tahun ketika ditemui di rumahnya di Kampung Dagang Bekenu semalam berkata, berita zon hijau sangat melegakan dan berazam untuk menjaga kebersihan diri serta sekitar kawasan rumah.

“Saya dan isteri telah berada di rumah sepanjang arahan Perintah Kawalan Pergerakan (PKP) Fasa Pertama 18 hingga 31 Mac dan masuk ke Fasa Kedua sekarang. “ Selepas menerima berita zon hijau, saya bersama isteri memberanikan diri untuk keluar rumah bagi membersihkan kawasan sekeliling,” jelasnya.

Jame Stephen yang berasal dari Daerah Sebauh ketika dihubungi berkata, berita itu sangat baik untuk semua dan terima kasih dengan maklumat yang disampaikan oleh kerajaan dari masa ke semasa. Katanya, PKP yang masih tinggal 12 hari lagi maka itu teruskan kuarantin demi menghijaukan lagi zon Sebauh.

“Kewujudan Zon Hijau Sebauh adalah di atas kerjasama oleh PDRM, RELA yang sentiasa menjaga pergerakan orang ramai. “Orang ramai di daerah ini juga mematuhi PKP dan sentiasa beri kerjasama kepada pihak PDRM dan RELA dalam membendungi wabak Covid-19,” jelasnya.

Antara 26 Daerah Zon Hijau adalah seperti Bau, Lundu, Asajaya, Saratok, Pusa, Kabong, Maradong, Julau, Pakan, Kanowit, Selangau, Tatau, Sebauh, Dalat, Daro, Tanjung Manis, Marudi, Subis, BeluStatus zon hijau legakan orang ramai di Subis ru, Telang Usan, Kapit, Belaga, Song, Bukit Mabong, Lubok Antu dan Tebedu. Sementera itu, William Vincent (RELA Sebauh) berkata, pengawasan jalan raya dan memperketatkan pergerakan dari daerah ke daerah juga langkah yang mampu menghijaukan zon masing-masing.

“Mohon orang ramai tidak balik ke kampung ketika PKP ini kerana ianya akan menyebarkan virus ini di kampung. “Pergerakan orang awam di antara daerah hanya dibenarkan bagi kes-kes seperti menjalankan tugas rasmi, pekerja perkhidmatan penting (Essential Services), kematian ahli keluarga terdekat, ahli keluarga sakit tenat dan keperluan pemeriksaan kesihatan,” jelasnya.

See author's posts


GPS terus bela golongan miskin

LAWAS: Kerajaan Gabungan Parti Sarawak (GPS) akan terus membela golongan miskin yang memerlukan bantuan membaik pulih rumah dan bina baharu melalui inisiatif program MRP-PPRMS.

Timbalan Ketua Menteri, Datuk Amar Awang Tengah Ali Hasan berkata, Ketua Menteri, Datuk Patinggi Abang Johari Tun Openg telah melihat keperluan untuk terus membantu golongan kurang berkemampuan ini agar mereka dan keluarga dapat menikmati kehidupan selesa bagi meneruskan usaha membangunkan diri dan keluarga.

Tindakan kerajaan Pakatan Harapan (PH) yang telah mengurang dan menghentikan program membaik pulih dan bina baharu rumah rakyat termiskin jelas sebagai mempolitikkan kehidupan rakyat hingga golongan miskin terus teraniaya, katanya.

Awang Tengah yang juga Menteri Pembangunan Bandar dan Sumber Asli II, Menteri Perdagangan Antarabangsa dan Industri, Terminal Perindustrian Dan Menteri Pembangunan Usahawan, menjelaskan Abang Johari telah setuju memberikan peruntukan kepada semua Ahli Dewan Undangan Negeri (ADUN) GPS untuk meneruskan program membela golongan miskin melalui program MRP-PPRMS itu.

Malah peruntukan itu dipanjangkan kepada Ahli Parlimen GPS dalam usaha membela rakyat miskin agar memiliki kediaman yang selamat dan selesa, tegas beliau.

Beliau yang juga ADUN Bukit Sari menegaskan, bantuan MPR-PPRMS untuk daerah Lawas khususnya DUN Bukit Sari diurus oleh Pusat Khidmat Parti Pesaka Bumiputera Bersatu (PBB) Bukit Sari bersama Pejabat Daerah dan agensi teknikal lainnya.

Melalui Fasa Pertama projek ini pada 2018 menyaksikan 46 buah rumah telah dibaiki dengan kos RM500,000.

Manakala Fasa Kedua dilaksana pada 20 Januari 2019 hingga 27 Mei 2019 berjaya membaik pulih 50 buah rumah dengan kos RM500,000.

Fasa Ketiga bermula 10 Julai 2019 hingga 16 Januari 2020 untuk DUN Bukit Sari berjaya membaik pulih 51 buah rumah dengan kos sama.

Fasa keempat yang bermula 10 Februari 2020 hingga 9 Ogos 2020, menyaksikan 20 buah rumah dibaik pulih 100 peratus dan 12 buah lagi dalam pelaksanaan kerja membaik pulih.

Semasa PKP lalu, program itu telah ditangguhkan dan keseluruhannya Awang Tengah amat berpuashati dengan pelaksanaan MRP-PPRMS di Bukit Sari.

Beliau menjelaskan program murni itu akan diteruskan dan Ketua Menteri bersetuju memperuntukkan RM1 juta setahun untuk setiap ADUN GPS bagi melaksanakan program MRP-PPRMS di seluruh Sarawak.

Pada masa sekarang, kerajaan pusat di bawah Perikatan Nasional (PN) berhasrat untuk menghidupkan semula program ini.

Namun demikian, satu mekanisme bagi pelaksanaannya akan dikaji agar tidak bertindih dengan program MRP-PPRMS yang sedia ada.

Awang Tengah bersama ADUN Batu Danau, Paulus Palu Gumbang melakukan gimik perasmian MRP-PPRMS Fasa keempat di Kampung Bangkatan Merapok untuk membaik pulih rumah milik Awangku Abdul Wahab Awangku Mohammad semalam.

Hadir sama Ahli MKT Parti PBB Sarawak, Awangku Jinal Abidin Pengiran Jawa, Timbalan Residen Bahagian Limbang, Sebi Abang, Pengarah NRDA, Datu Ubaidillah Abdul Latip, Pegawai Daerah Lawas, Ladin Atok, Setiausaha Pusat Khidmat Parti PBB Bukit Sari, Awang@Ibrahim Ahmad dan Pengerusi Teknikal MRP-PPRMS Pusat Khidmat Parti PBB Bukit Sari, Puasa Pandin.

See author's posts


Kalang jana pendapatan dengan madu kelulut

Menternak kelulut dilihat amat berpotensi djadikan sebagai sumber pendapatan bagi meningkatkan taraf sosio ekonomi pengusaha, sama ada diusahakan secara kecil-kecilan ataupun secara komersial.

Menyedari potensi itulah maka seorang pesara kakitangan hospital Marudi,  Kalang Ngau, 63, memberanikan diri menceburi bidang penternakan lebah berkenaan sejak beliau bersara tiga tahun lalu.

Beliau memilih menternak lebah kelulut di kawasan rumahnya di Kampung Pemindahan Marudi.

“ Saya memilih menternak lebah kelulut kerana mampu menghasilkan kadar madu yang tinggi dan mudah dijaga,”katanya.

Mudah dijaga dan tidak memerlukan kos yang tinggi adalah antara sebab beliau mampu bertahan sebagai pengusaha penternak lebah kelulut.

Kalang memberitahu, beliau pernah mengikuti kursus pemiliharaan kelulut dan pembangunan produk berasaskan kelulut di Pusat Latihan Pertanian Bahagian Miri anjuran Jabatan Pertanian Miri,  dua tahun lepas.

Katanya penternak perlu memeriksa sarang lebah seminggu sekali bagi memastikan sarang lebah tidak diganggu makhluk perosak atau berdepan dengan kerugian akibat tiada madu dihasilkan.

“Masa menuai saya lakukan sebulan sekali dan tidak boleh terlalu awal kerana jika dituai sebelum matang, madunya akan rasa masam,” beritahu Kalang kepada Utusan Sarawak.

Menurut Kalang walaupun beliau tidak perlu memberi makanan kepada lebah kelulut ini tetapi bagi  membantu mendapatkan madu yang baik, beliau menanam pokok bunga yang sesuai sebagai sumber madu untuk kelulut, berhampiran kotak sarang.

Kalang dengan bantuan isterinya Linging Oreng memilih pokok bunga ‘Air Mata Pengantin’ untuk ditanam berhampiran kotak sarang untuk mendapatkan madu di mana dengan cara ini dapat meningkatkan penghasilan di dalam kotak sarang

Jelasnya lagi, beliau tidak bermasalah mendapat pelanggan untuk produk madunya kerana madu lebah yang dijualnya adalah asli tanpa sebarang campuran gula atau air.

Kalang menjual madu kelulutnya pada harga  RM30 sebotol (125 gram)  dan ada juga dijual RM20 sebotol mengikut saiz botol.

Katanya kini beliau mempunyai 30 sarang kotak / log madu lebah dan beliau mampu menuai sebanyak empat kilogram sebulan.  Jika dijual mengikut kilogram, Kalang menjualnya pada harga  RM150 sekilogram.

Dengan hasil jualannya itu Kalang mampu memperoleh RM600 sekilogram dan produk madu kelulutnya ini  sentiasa mendapat permintaan di pasaran tempatan memandangkan khasiatnya yang tinggi.

Oleh JIKU JUGUONG

See author's posts


Kementerian Permodenan Pertanian dan Kemajuan Wilayah dijenama semula

PENERANGAN… Datuk Patinggi Tan Sri Abang Johari Tun Openg ketika mendengar penerangan daripada salah satu peserta gerai yang menyertai Kongres Pertanian Lestari dan Keselamatan Makanan (COSAFS) 2022 di Kuching, semalam.

KUCHING: Kementerian Pemodenan Pertanian dan Kemajuan Wilayah kini dijenamakan semula sebagai Kementerian Industri Makanan, Komoditi dan Kemajuan Wilayah berkuat kuasa mulai semalam.

Premier Sarawak Datuk Patinggi Tan Sri Abang Johari Openg berkata, pertukaran nama itu dilakukan kerana kepentingan sektor pertanian untuk negeri ini.

“Pertanian amat penting untuk kita dan dengan itu, saya memutuskan pertukaran nama kementerian dibawah Datuk Sri Dr. Stephen Rundi Utom, menteri yang bekerja kuat dengan visi tertentu untuk kementerian ini,” katanya pada Kongres Pertanian Lestari dan Keselamatan Makanan (COSAFS) 2022 di sini, semalam.

Abang Johari bagaimanapun berkata, dengan ada teknologi moden seperti Internet of Things (IoT), pertanian bukan lagi soal bekerja membanting tulang menggali tanah menggunakan cangkul.

Sebaliknya, pada masa kini seseorang boleh berada di pejabat, dan hanya mengawal ladang melalui peranti digital.

“Pertanian tidak boleh dilihat sebagai pekerjaan orang miskin dan persepsi umum bahawa pertanian hanya untuk golongan miskin perlu diubah.

“Sarawak memberi penekanan kepada transformasi digital dalam pertanian dengan menyediakan tanah yang akan menjadi agropark sama seperti taman perindustrian dan tanah ini akan dibahagikan supaya pihak swasta boleh masuk untuk memulakan industri makanan mereka,” katanya.

Abang Johari turut menyatakan bahawa Singapura sudah menyatakan mereka memerlukan makanan dan tidak boleh bergantung kepada kedai sedia ada di republik itu.

“Jadi, kami mencadangkan agropark itu akan dilengkapi dengan semua infrastruktur yang diperlukan, termasuk kemudahan digital 5G bagi membolehkan ladang dipantau dan diurus melalui peranti digital dalam masa nyata dari mana-mana dan pada bila-bila masa. Ini kerana mereka juga pengeluar bersama.

“Saya yakin dengan pengeluaran yang dikira baik dan akses pasaran dikenal pasti dengan ketersediaan tanah yang luas dan tenaga boleh diperbaharui sebagai sumber tenaga, Sarawak boleh menjadi pengeksport makanan bersih ke rantau ini menjelang 2030,” katanya.

See author's posts


ASP, Sarjan antara ditahan positif dadah

KUCHING: Polis tidak akan teragak-agak mengenakan tindakan tegas terhadap mana-mana anggotanya jika terbabit dalam kegiatan penyalahgunaan termasuk menyeludup dadah, kata Pesuruhjaya Polis Sarawak Datuk Mohd Azman Ahmad Sapri.

“Siasatan dalaman dan tindakan sewajarnya akan dikenakan terhadap tiga anggota polis berpangkat ASP, Sarjan dan Lans Koperal berumur 45 hingga 49 tahun antara 152 suspek ditahan positif dadah di sebuah pusat hiburan Padungan.

“Polis tidak mengamalkan ‘pilih kasih’ dalam usaha memerangi kegiatan dadah secara habis-habisan. Tindakan akan diambil, tiada pilih kasih…sama sahaja,” katanya.

Beliau berkata demikian ketika ditemui pemberita selepas sidang media Jabatan Siasatan Jenayah Narkotik (JSJN) di bawah Sek 39B ADB 1952 di Ibu Pejabat Polis Kontinjen Sarawak di sini, hari ini.

Seramai 204 individu terdiri daripada warga tempatan dan asing diperiksa dan 152 termasuk tiga  anggota polis antara suspek ditahan positif dadah dalam serbuan di salah sebuah pusat hiburan di  Padungan, 25 Jun lalu sekitar 1.20 hingga 6.00 petang.

Kesemua suspek ditahan iaitu 181 warga tempatan melibatkan 122 lelaki dan 59 perempuan selebihnya 23 perempuan warga asing dari Thailand, Indonesia, Vietnam dan China (14 daripada mereka positif dadah) berusia 19 hingga 54 tahun.

Kegiatan sindiket didalangi warga asing dan tempatan itu terbongkar susulan penahanan lapan individu dipercayai pengedar dadah menerusi operasi dijalankan Polis Diraja Malaysia (PDRM).

Menerusi serbuan itu, Polis Kontinjen Sarawak dengan kerjasama Jabatan Siasatan Jenayah Narkotik (JSJN) Sarawak berjaya menumpaskan sindiket penyeludupan dan pengedaran dadah yang melibatkan rampasan dan sitaan harta bernilai RM1.4 juta.

Oleh Connie Chieng

See author's posts


Maguire kecewa United tersingkir

PEMAIN pertahanan Manchester United, Harry Maguire menegaskan “pasukan terbaik kalah” setelah pasukan gergasi Inggeris itu tewas 2-1 kepada Sevilla dalam perlawanan separuh akhir Liga Europa semalam.

“Pemain amat kecewa. Kami mencipta banyak peluang. Pasukan terbaik kalah. Mereka menghukum kami kerana kami melepaskan terlalu banyak peluang. Untuk bersikap jujur mereka tidak banyak mencipta peluang,” kata Maguire kepada penyiar BT Sport.

Penalti awal Bruno Fernandes dibatalkan oleh jaringan Suso untuk juara lima kali Sevilla.

Namum United mencipta dan mensia-siakan hampir kesemua peluang terbaik mereka setelah rehat ketika Bono bertindak cemerlang menyelamatkan beberapa percubaan sehingga pemain gantian Luuk De Jong menolak masuk hantaran silang Jesus Navas, 12 minit sebelum tamat perlawanan.

“Kami bekerja keras dan berhak menang dan layak. Kami gagal dalam separuh akhir buat kali ketiga tahun ini,” tambah Maguire.

“Kekalahan yang tidak boleh diterima. Layak ke separuh akhir tidak boleh diterima. Kita harus terus mengambil langkah seterusnya.”

Kekalahan itu bermaksud United kini gagal memenangi sebarang piala dalam tiga musim terakhir sementara Sevilla akan berhadapan dengan Inter Milan atau Shakhtar Donetsk di final.

“Kami ingin menang seberapa banyak trofi secepat mungkin,” tambah Maguire.

“Malam ini kami muncul dan pasukan terbaik kalah. Mungkin kurang pengalaman sedikit telah menyebabkan kami kalah – kami tidak seharusnya melepaskan gol kedua.” – AFP

See author's posts